Isu buat ‘bodoh-bodoh’- Prof Muhaya mohon maaf

Sejak semalam, Datuk Profesor Dr Muhaya Mohamad menjadi perhatian ramai apabila satu perkongsiannya berkaitan isu ‘kenapa wanita lambat dapat jodoh’ mengundang kecaman netizen.

Kenyataan Profesor Dr Muhaya berkaitan sifat wanita yang perlu kelihatan lemah-lembut dan ‘kurang bijak’ di hadapan lelaki menimbulkan kecaman netizen.

Terbaharu, Prof Muhaya telah tampil memberi penjelasan  dalam Facebook miliknya, mengenai kenyataan yang dikeluarkannya itu.

Menurut Prof Muhaya, hantaran klip 56 saat tersebut adalah petikan daripada siaran langsung  Facebook Page Prof Muhaya dan Youtube Prof Muhaya TV berdurasi 45 minit yang diterbitkan pada 6 Feb lalu pukul 6 petang bertajuk “Antara Cinta dan Cita-cita”.

“Siaran live Bonda tersebut adalah sebenarnya bagi menjawab persoalan KK Talib dan komen-komen dari Facebook. Secara teknikalnya, ini ialah video lama. Bagaimanapun Bonda faham klip yang telah disunting kepada 56 saat ini, telah menimbulkan pelbagai reaksi kurang senang dalam kalangan masyarakat, terutamanya kaum wanita, sehingga menimbulkan persoalan, perbalahan dan sangkaan.

“Bonda mengambil tanggungjawab untuk memohon maaf atas salah faham yang timbul dan ingin merakamkan jutaan terima kasih kepada semua yang ambil berat termasuk pihak media, rakan-rakan dan keluarga yang mengambil inisiatif tabayyun, atau bertanya akan perkara sebenarnya kepada Bonda mahupun team Bonda,” jelas beliau.

Tambah Prof. Muhaya, dia  juga seorang wanita, isteri, ibu dan nenek yang berkerjaya dan semestinya sentiasa mendukung, mendoakan wanita semua berjaya ke puncak tertinggi, berbahagia dunia akhirat dan mendapat reda Allah.

Dalam pada itu, ramai yang mempertahankan Prof Muhaya dengan mengatakan beliau menggunakan bahasa kiasan bahawa wanita perlu mengalah sedikit dengan lelaki apatah lagi kedudukan lelaki itu diletak lebih tinggi berbanding wanita di sisi agama.

Kata seorang netizen, itu bukan bermakna untuk merendahkan martabat wanita tetapi mencari keharmonian dalam rumah tangga.

Seorang netizen lagi mengatakan, ayat bodoh-bodoh sikit yang digunakan oleh Prof Muhaya sememangnya tidak sesuai sebaliknya menggunakan ayat tidak perlu terlalu ego dengan lelaki.

Namun tidak kurang juga yang mengecam kenyataan tersebut termasuk pelatih Pakar Bedah, Dr. Nur Amalina Che Bakri melalui Twitternya berkata, dia seolah-olah dijadikan ‘punching bag’ susulan kenyataan itu walaupun ramai lagi netizen yang menyatakan pendapat sama berkenaan video dimuat naik Muhaya.

“Kenyataan bahawa ramai individu termasuk doktor dan orang terkenal lain memberikan pendapat yang serupa, tetapi kemudian Dr. Amalina juga mendapat perhatian oleh media dan dijadikan ‘punching bag’. Sudah nasib,” ciapnya.

Nur Amalina kemudiannya sempat berpesan kepada para wanita untuk kekal menjadi diri sendiri dan jadi versi terbaik diri mereka.

Tidak ketinggalan, Datuk Dr Harlina Halizah Siraj, pengasas Akademi Dr Har dan Profesor Fakulti Perubatan UKM turut terpanggil mengupas isu yang sedang hangat diperkatakan warga maya. Mengakui kenyataan tersebut menimbulkan kekecewaan apatah lagi perihal sensitif seperti soal jodoh dibicarakan tanpa berlapik dan berselindung.

Malah tegasnya, setiap lelaki dan wanita berhak mendapat pengiktirafan terhadap sumbangan masing-masing. Bukannya secara bertanding dan bersaing dengan kaum yang berlainan jantina.

Dr Harlina turut mengulas perihal lambat atau cepatnya jodoh seseorang berada di tangan mutlak Allah SWT, malah faktor tarikan dan penolakan jodoh juga sangat subjektif dan tidak konsisten.


Tuntutan palsu: Bekas MB Perlis akan didakwa di mahkamah esok

Bekas Menteri Besar Perlis, Datuk Seri Azlan Man dijangka dihadapkan ke Mahkamah Sesyen Kangar, esok (10 April 2023) bagi berdepan pertuduhan mengikut Akta Suruhanjaya Pencegahan Rasuah Malaysia (SPRM) 2009.

Terdahulu, SPRM menghantar nota jemputan kepada media untuk membuat liputan membabitkan tuduhan terhadap seorang bekas Menteri Besar.

Mengikut nota tersebut, bekas Menteri Besar akan dibawa ke Mahkamah Sesyen pada jam 8.30 pagi.

“Dengan ini adalah dimaklumkan, SPRM telah mendapat izin mendakwa terhadap seorang bekas Menteri Besar pada ketetapan tersebut iaitu pada Isnin, 10 April di Mahkamah Sesyen pada pukul 8.30 pagi,” menurut jemputan k SPRM kepada media.

Sementara itu, Utusan memetik sumber SPRM sebagai berkata, Azlan akan didakwa mengikut Seksyen 18 Akta SPRM iaitu kesalahan dipercayai mengemukakan atau mengesahkan dokumen mengandungi butiran palsu.

Sumber juga memberitahu, bekas Pengerusi Badan Perhubungan UMNO Perlis itu juga akan berdepan kes pengubahan wang haram pada Rabu ini.

Pada Pilihan Raya Umum Ke-15 (PRU-15) lalu, Azlan tewas di kerusi Dewan Undangan Negeri (DUN) Bintong.

Terbaharu, Azlan juga gagal mempertahankan jawatan Ketua UMNO Bahagian Kangar pada pemilihan UMNO baru-baru ini. Beliau tewas kepada timbalannya, Fathul Bari Mat Jahya.


Indonesia tarik balik larangan umrah

Syarikat penerbangan Indonesia – Garuda – membuka semula penerbangan antarabangsa untuk jemaah umrah mulai semalam, susulan penarikan balik larangan oleh pemerintah republik itu baru-baru ini.

“Penerbangan sulung umrah di tengah-tengah tempoh penyesuaian baharu itu akan menyaksikan Garuda membawa sekurang-kurangnya 257 jemaah menerusi penerbangan terus Jakarta ke Madinah,” kata Presiden Garuda, Irfan Setiaputra.

Syarikat penerbangan itu merancang menyediakan dua penerbangan seminggu pada Rabu dan Sabtu melalui Lapangan Terbang Antarabangsa Soekarno-Hatta.

Garuda Indonesia mengendalikan armada Airbus A330-300 yang boleh membawa 24 penumpang kelas perniagaan dan 263 penumpang kelas ekonomi.

Irfan bagaimanapun menjelaskan, semua jemaah umrah perlu memenuhi syarat kesihatan dan keselamatan yang ditetapkan Riyadh seperti vaksinasi lengkap dan ujian Covid-19 sepanjang berada sementara di Asrama Haji Pondok Gede dengan keputusan dikongsi bersama kerajaan Arab Saudi.

Kumpulan yang akan menaiki penerbangan sulung itu telah menunggu selama dua tahun untuk menunaikan umrah, setelah penularan varian Delta di Indonesia mengganggu banyak sektor.

Sementara itu, Ketua Pengarah Haji dan Umrah di Kementerian Hal Ehwal Agama, Hilman Latief meminta semua jemaah berkenaan supaya mematuhi protokol Covid-19 yang ditetapkan ketika berada di Arab Saudi.

“Jemaah umrah mesti mematuhi protokol kesihatan kerana pandemik Covid-19 belum berakhir,” katanya.

Indonesia menarik balik larangan mengerjakan umrah bermula 8 Januari lalu, selepas menangguhkannya susulan penularan varian baharu Omicron.

Pengerusi Persatuan Pengusaha Haji dan Umrah Indonesia (Himpun), Budi Darmawan pula berkata semua jemaah akan menaiki penerbangan terus dari Jakarta ke Lapangan Terbang Antarabangsa Prince Mohammad bin Abdulaziz di Madinah.

Selepas tiba di Madinah, jemaah umrah dikehendaki menjalani kuarantin selama lima hari dan hanya dibenarkan bertolak ke Makkah sekiranya memperoleh ujian negatif Covid-19.

Sebelum penerbangan pulang, jemaah akan menjalani satu lagi ujian PCR Covid-19, dan mereka akan dikuarantin di Asrama Haji di Pondok Gede, Jakarta Timur, sebaik tiba di Indonesia, katanya.

Sebelum ini, pemerintah Republik Indonesia tidak membenarkan mana-mana individu yang dijangkiti varian baharu Covid-19, Omicron, menjalani kuarantin kendiri di rumah atau kediaman.

Langkah itu bertujuan menghalang varian berkenaan merebak dalam kalangan ahli keluarga dan komuniti, disebabkan Omicron adalah varian yang paling pantas menjangkiti dan menular.

Jurucakap Kementerian Kesihatan Republik Indonesia (KKRI) Dr Siti Nadia Tarmizi dilaporkan berkata semua individu yang dijangkiti varian Omicron diasingkan di kemudahan disediakan, bukan kuarantin sendiri. – Agensi


Menjelang PAU UMNO, berani kah Zahid bawa naratif kerjasama dengan Anwar, DAP?

Jika usul untuk menamatkan kerjasama dengan kerajaan Bersatu dibawa dalam Perhimpunan Agung UMNO pada 27 Mac ini, Presiden parti Datuk Seri Ahmad Zahid Hamidi juga perlu menjawab satu lagi persoalan, berani kah beliau membawa naratif untuk menjalinkan kerjasama dengan blok pembangkang yang dipimpin Datuk Seri Anwar Ibrahim dan DAP?

Persoalan tersebut perlu dijawab oleh Ahmad Zahid memandangkan beberapa maklumat dalaman yang diterima mendedahkan idea untuk menjayakan kerjasama dengan blok pembangkang ini datang daripada Ahli Parlimen Bagan Datuk itu sendiri dan rakan baiknya, Datuk Seri Najib Razak.

Sebelum ini kita dikejutkan dengan pendedahan surat surat ditandatangani Ahmad Zahid dan Najib yang menyokong Presiden PKR, Datuk Seri Anwar Ibrahim sebagai calon Perdana Menteri.

Kemudiaan, semasa pertemuan dengan pimpinan UMNO di Janda Baik juga terlepas audio rakaman mirip suara Ahmad Zahid yang seolah cuba menyakinkan pimpinan UMNO untuk bekerjasama dengan blok pembangkang.

Sudah pasti, perhimpunan agung kali ini menarik perhatian ramai.

Jika Ahmad Zahid berani mengkritik kerajaan pimpinan Tan Sri Muhyiddin Yassin secara terbuka sudah semestinya pemerhati politik juga menantikan sekiranya pemimpin nombor satu parti Melayu tersebut mempunyai kejantanan sama untuk mengumumkan kesediaan bekerjasama dengan pembangkang.

Seorang pimpinan tertinggi UMNO semasa ditemui Agenda Daily memberitahu Ahmad Zahid kini berada dalam situasi “terdesak” dan “panik” ekoran kes mahkamahnya yang semakin menghimpit dirinya.

Tiada jalan lain yang dapat menyelamatkan beliau melainkan mencapai persetujuan dengan blok pembangkang sebagai timbal balik untuk mengugurkan kes-kes mahkamah dihadapinya.

Bagaimanapun, ia bukan satu langkah mudah buat Ahmad Zahid untuk menyakinkan pimpinan tertinggi parti dan juga ahli akar umbi parti kerana jika tersilap langkah silap hari bulan beliau mungkin pula disingkirkan menerusi proses pengadilan Lembaga Disiplin parti.

Nasib masih menyebelahi Ahmad Zahid kerana ketika ini tidak ada aduan disiplin atau pun tindakan tatatertib yang sedang dihadapinya, tetapi beliau belum boleh menarik nafas lega.

Agenda Daily difahamkan, beberapa individu yang berpengaruh dalam parti sudah merancang untuk melawan Ahmad Zahid dalam pemilihan parti dan mereka melihat naratif untuk bekerjasama dengan Anwar dan DAP akan menjadi modal terbaik sebagai kempen untuk menjatuhkan Presiden UMNO tersebut.

Perbualan di kalangan akar umbi juga sudah mula menyatakan rasa tidak puas hati dengan Ahmad Zahid dalam mengendalikan hala tuju parti, malah sudah ada rungutan yang mengatakan “Ahmad Zahid pandai mengkritik sahaja, buat kerja parti pun tidak pandai”.

Pesanan dikalangan akar umbi yang disuarakan rata-rata mahu Ahmad Zahid supaya tidak terlalu leka dan asyik dalam menghentam kerajaan Perikatan Nasional dan terlalu galak hendak memutuskan hubungan dengan Bersatu, jika keterlaluan mereka juga tidak menolak untuk menjatuhkan Ahmad Zahid dengan cara sama “menerusi pilihan raya parti” nanti.

Kumpulan akar umbi dalam UMNO ini juga mempunyai pengaruh, mereka mampu mengembleng dan mengerakkan perang saraf demi menghentikan kerakusan Ahmad Zahid yang semata-mata mahu menyelamatkan diri sendiri dan mengabaikan kepentingan parti lebih daripada kepentingan diri sendiri.

Persoalannya, adakah Ahmad Zahid mahu membawa naratif menyokong pembangkang sehingga terpaksa bersara daripada karier politiknya?


Bekas Setpol Anwar menang pemilihan cabang di kawasan MB Selangor?

Spekulasi tercetus mengatakan bekas setiausaha politik Anwar, Farhash Wafa Salvador Rizal Mubarak sudah memenangi pemilihan Ketua Cabang PKR Gombak walaupun keputusan rasmi hanya akan diketahui esok.

Sekiranya berita Farhash menang tersebut disahkan dalam keputusan rasmi diumumkan esok, ia pasti akan memalukan Datuk Seri Amirudin Shari yang juga Menteri Besar (MB) Selangor kerana tewas di kawasan Cabang yang dikuasainya memandangkan Farhash hanya pendatang baharu bertanding di kawasan itu.

“Kalau ikut kiraan tidak rasmi, Farhash Wafa Salvador sudah menang pemilihan bagi Ketua Parti Keadilan Rakyat (PKR) Cabang Gombak,” kata seorang sumber parti yang dipetik portal Sinar Harian hari ini.

Bagaimanapun, sumber Agenda Daily memberitahu keputusan rasmi hanya akan diketahui esok dan menolak laporan Sinar Harian tersebut yang disifatkan tidak masuk akal.

Jelas sumber, akses kepada sistem pemilihan tersebut hanya diberikan kepada beberapa individu tertentu yang empunyai jawatan kanan dalam parti dan mempersoalkan laporan memetik sumber seperti dilaporkan Sinar Harian.

“Akses dalam sistem pemilihan hanya dimiliki oleh beberapa individu tertentu sahaja, lagi pun tidak masuk akal seorang MB boleh tewas kepada Farhash.

“Jika orang fikir Farhash lebih banyak wang, adakah MB Selangor tidak memiliki banyak wang?” kata sumber kepada Agenda Daily.

Farhash memberikan saingan kepada Amirudin bagi jawatan Ketua Cabang Gombak.

Amirudin dilihat sebagai orang bekas Timbalan Presiden PKR, Datuk Seri Mohamed Azmin Ali.


Kanak-kanak tiga tahun kritikal, doktor temui dadah dalam badan

Seorang kanak-kanak lelaki berusia tiga tahun dari Kampung Sri Bintang dekat Kuala Krai, Kelantan berada dalam keadaan kritikal selepas doktor menemui dadah di dalam badannya semalam.

Pemangku Ketua Polis Kelantan Datuk Muhamad Zaki Harun berkata susulan kejadian itu, polis menahan seorang penagih dadah berusia 30 tahun yang merupakan bapa saudara mangsa.

Menurutnya mangsa dibawa ibunya ke hospital dalam keadaan kritikal malam semalam.

Polis dimaklumkan mengenai kejadian itu oleh doktor hospital Kuala Krai yang merawat kanak-kanak itu semalam.

“Polis menerima laporan daripada hospital kira-kira jam 5 pagi semalam dan segera menghantar pasukan untuk menyiasat,” katanya selepas Himpunan Bulanan di perkarangan Ibu Pejabat Polis Kontinjen dan menyampaikan surat penghargaan kepada pegawai dan anggota yang cemerlang dalam penugasan.

Menurutnya polis dimaklumkan oleh doktor yang merawat kanak-kanak lelaki itu bahawa dadah yang ditemui dalam badannya adalah daripada jenis methamphetamine.

“Siasatan mendapati kanak-kanak lelaki ini dipercayai dibawa bapa saudaranya ke suatu tempat dan belum dapat dipastikan lagi sama ada mangsa diberikan dadah atau dibiarkan terdedah dengan bahan larangan itu sebelum memasukkannya dalam badan.

“Susulan itu, bapa saudara mangsa berusia 30 tahun ditahan jam 10 malam dan soal siasat yang dibuat, suspek mengaku membawa anak saudaranya itu ke sesuatu tempat tapi menafikan ada memberinya dadah,” katanya

Beliau menambah kanak-kanak itu kemudiannya dipindahkan ke hospital Raja Perempuan Zainab di Kota Baru.

Katanya, hasil ujian saringan yang dibuat ke atas suspek mendapati dia positif dadah jenis methampethamine dan turut memiliki tiga rekod lampau bersabit dadah.

“Permohonan reman akan dibuat hari ini bagi membantu siasatan mengikut Seksyen 31 (1) (a) Akta Kanak-Kanak 2001,” katanya.

Terdahulu, Muhamad Zaki merasmikan majlis Himpunan Bulanan di perkarangan IPK dan menyampaikan surat penghargaan kepada pegawai dan anggota yang cemerlang dalam penugasan.


Awas! Kes Covid-19 di Melaka naik, dua varian Delta dikesan

Lapan negeri hari ini merekodkan peningkatan jangkitan Covid-19, dengan Lembah Klang, khususnya Selangor, kekal menjadi penyumbang jumlah tertinggi sebanyak 1,882 kes.

Selangor sahaja, walaupun kes dilaporkan turun, kekal mencatatkan jumlah tertinggi sebanyak 1,448 kes berbanding 1,615 kes semalam.

Sejak awal tahun lalu hingga hari ini, Lembah Klang merekodkan 940,217 kes positif dengan 908,176 pesakit disahkan sembuh, dan 12,316 lagi meninggal dunia.

Jumlah kes aktif di Lembah Klang sehingga semalam meningkat kepada 21,643 kes dengan 18,518 pesakit menjalani kuarantin di rumah; 1,453 ditempatkan di PKRC; 1,546 dimasukkan ke hospital; dan 126 dirawat di unit rawatan rapi (ICU), termasuk 75 yang memerlukan alat bantuan pernafasan.

Lapan negeri yang mencatat peningkatan kes harian membabitkan Johor, Pahang, Pulau Pinang, Sarawak, Melaka, Perak, Negeri Sembilan dan Putrajaya.

Melaka yang menyaksikan Pilihan Raya Negeri (PRN) Sabtu ini merekodkan peningkatan daripada 137 jangkitan semalam kepada 307 kes hari ini.

Jumlah kes positif terkumpul di negeri itu sehingga kini sebanyak 68,591, dengan 65,736 pesakit disahkan sembuh.

Sehingga semalam, Melaka mencatat 1,781 kes aktif, termasuk 1,258 yang menjalani kuarantin di rumah; 372 ditempatkan di PKRC; 135 dimasukkan ke hospital; dan 16 dirawat di ICU dengan empat daripadanya memerlukan alat bantuan pernafasan. Negeri itu turut merekodkan 920 kes kematian.

Sementara itu, Johor merekodkan 566 kes baharu hari ini, meningkat berbanding 538 semalam diikuti Pahang (425 kes baharu, 377 semalam); dan Pulau Pinang (327 kes baharu, 221 semalam).

Jangkitan di Sarawak pula meningkat lagi kepada 311 kes hari ini, berbanding 300 semalam, diikuti Perak (304 kes baharu, 243 semalam); Negeri Sembilan (239 kes baharu, 244 semalam); dan Putrajaya (35 kes baharu, 28 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata, sembilan kluster baharu dikesan dalam tempoh 24 jam sehingga 12 tengah hari tadi menjadikan keseluruhannya 5,867 kluster dengan 5,621 telah ditamatkan dan 246 masih aktif.

Beliau juga memaklumkan Fakulti Perubatan Universiti Malaya dan Institut Biologi Molekul Perubatan Universiti Kebangsaan Malaysia, mengenal pasti 88 kes baharu varian Delta di 10 negeri hari ini.

Sembilan belas daripadanya dikesan di Selangor; Perak (17); Negeri Sembilan (13); Johor (sembilan); Kelantan (lapan); Kedah (tujuh); Terengganu (enam); Perlis (empat); Kuala Lumpur (tiga); dan Melaka (dua).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai Variant of Concern (VOC) dan Variant of Interest (VOI) adalah sebanyak 3,918 kes.

“Daripada jumlah yang dikesan tersebut, 3,898 kes adalah VOC manakala 20 kes adalah VOI,” katanya dalam kenyataan hari ini.

Secara keseluruhan, katanya, sehingga kini, bagi VOC terdapat sebanyak 3,658 kes varian Delta; varian Beta (226); varian Alpha (14 kes).

Manakala bagi kes-kes VOI, terdapat sebanyak 13 kes varian Theta; empat kes varian Kappa; dan tiga kes varian Eta.

Dr Noor Hisham juga memaklumkan dalam tempoh 24 jam itu seramai 5,760 pesakit disahkan sembuh menjadikan kumulatif 2,472,283 kes atau 96.2 peratus daripada 2,569,533 kes positif.

Seramai 541 pesakit kini dirawat di ICU dengan 263 memerlukan alat bantuan pernafasan.

Daripada 6,380 jangkitan harian yang dilaporkan hari ini, 98 kes atau 1.5 peratus adalah pesakit kategori 3, 4, dan 5; dan 6,282 kes (98.5 peratus) lagi adalah terdiri daripada kategori 1 dan 2.

Katanya daripada jumlah jangkitan baharu itu juga, 6,352 melibatkan penularan tempatan, termasuk 263 yang membabitkan bukan warganegara, dan 28 kes import dengan sembilan bukan warganegara positif Covid-19.


Omicron ‘subur’ dalam saluran udara, bukan paru-paru: Kajian

Ketika ramai yang menunggu-nunggu hasil keputusan ujian genom 18 sampel baharu yang diambil daripada pesakit Covid-19 sama ada ia adalah varian Omicron atau tidak, Menteri Kesihatan Khairy Jamaluddin sudah mengarahkan petugas barisan hadapan kembali ke ‘medan perang’.

Pada masa sama, beliau mengingatkan semua pihak supaya bersiap sedia menghadapi gelombang ganas varian baharu Covid-19 itu, yang kini sudah menular di 77 negara di benua Afrika, Eropah dan Asia.

Malaysia telah mencatat dua kes Omicron. Kes pertama membabitkan seorang pelajar warga dari Afrika Selatan yang pulang ke institusi pengajian tinggi di Ipoh Perak.

Sementara semalam, seorang kanak-kanak perempuan rakyat Malaysia berusia lapan tahun yang kembali ke negara ini bersama ibu dan adik perempuannya dari Lagos, Nigeria pada 5 Disember lalu, dan disahkan positif varian Omicron.

“Siap siaga semua, (Omicron) sudah ada dalam negara, hanya menunggu masa,” kata Khairy.

Berikut adalah ringkasan beberapa kajian terkini mengenai Covid-19, termasuk Omicron. Bagaimanapun, penyelidikan ini memerlukan kajian lanjut untuk menyokong penemuan dan yang masih belum disahkan oleh pakar lain.

Omicron berkembang lebih cepat dalam saluran udara, perlahan dalam paru-paru

Perbezaan utama dalam cara Omicron dan varian Covid-19 lain bermutasi dan membiak boleh membantu meramalkan kesan Omicron, kata penyelidik.

Berbanding varian Delta yang lebih awal dikesan, Omicron membiak 70 kali lebih cepat dalam tisu yang melapisi saluran pernafasan, memudahkan penyebaran daripada individu kepada individu lain. Tetapi dalam tisu paru-paru, Omicron bermutasi 10 kali lebih perlahan daripada versi asal Covid-19, yang mungkin menyumbang kepada jangkitan kurang teruk.

Laporan rasmi penemuan itu masih dalam semakan pakar lain untuk penerbitan dan belum dikeluarkan oleh pasukan penyelidik. Dalam siaran media dikeluarkan Universiti Hong Kong, Ketua Penyelidik Dr Michael Chan Chi-wai berkata, adalah penting diberi perhatian bahawa tahap keterukan jangkitan bukan hanya ditentukan oleh replikasi virus, tetapi juga oleh tindak balas imun seseorang terhadap jangkitan, yang kadang kala radang paru-paru yang mengancam nyawa.

“Dengan menjangkiti lebih ramai orang, virus yang sangat berjangkit boleh menyebabkan penyakit dan kematian yang lebih teruk walaupun virus itu sendiri mungkin kurang patogeniknya.

“Oleh itu, kajian terbaharu kami menunjukkan bahawa varian Omicron sebahagiannya boleh melepasi imuniti daripada vaksin dan jangkitan lampau, sekali gus ancaman keseluruhan daripada varian Omicron adalah sangat ketara,” kata Dr Chan.

Omicron mencengkam sel dengan lebih erat, menahan beberapa antibodi

Model bagaimana struktur varian Omicron melekat pada sel dan antibodi memberi penerangan tentang tingkah lakunya dan akan membantu dalam mereka bentuk antibodi peneutralan, menurut penyelidik.

Menggunakan model komputer ‘spike protein’ pada permukaan Omicron, mereka menganalisis interaksi molekul yang berlaku apabila ‘spike protein’ menangkap sel pada permukaan protein yang dipanggil ACE2, pintu masuk virus ke dalam sel.

Secara metafora, virus asal mempunyai kaitan dengan ACE2, tetapi cengkaman Omicron “kelihatan lebih seperti pasangan berpegangan tangan dengan jari terjalin”, kata Dr Joseph Lubin dari Universiti Rutgers di New Jersey.

“Anatomi molekul” cengkaman boleh membantu dalam menerangkan bagaimana mutasi Omicron bekerjasama untuk membantu menjangkiti sel,” katanya.

Penemuan itu, yang disiarkan pada Isnin di laman web bioRxiv sebelum semakan pakar lain, perlu disahkan, terutamanya dengan sampel dunia nyata daripada individu yang dijangkiti,” kata Dr Lubin.

“Walaupun ramalan struktur molekul kami bukanlah kata terakhir mengenai Omicron, (kami berharap) ia membolehkan tindak balas yang lebih pantas dan berkesan daripada komuniti global.”

Empat daripada 10 orang yang dijangkiti mungkin menyebarkan virus tanpa disedari

Individu dijangkiti dan tidak menunjukkan simptom mungkin menyumbang dengan ketara kepada penularan Sars-CoV-2, virus yang menyebabkan Covid-19, memandangkan mereka menyumbang 40.5 peratus jangkitan yang disahkan di seluruh dunia, menurut satu kajian yang diterbitkan jurnal JAMA Network Open secara dalam talian.

Penyelidik mengumpulkan data daripada 77 kajian terdahulu yang melibatkan sejumlah 19,884 individu dengan jangkitan Sars-CoV-2 yang disahkan.

Mereka mendapati bahawa kalangan individu yang dijangkiti dalam masyarakat umum, kira-kira 40 peratus adalah tanpa gejala, begitu juga 54 peratus wanita hamil yang dijangkiti, 53 peratus pengembara menggunakan pesawat atau pelayaran yang dijangkiti, 48 peratus penduduk atau kakitangan rumah jagaan yang dijangkiti dan 30 peratus pekerja penjaga kesihatan yang dijangkiti atau pesakit dimasukkan ke hospital.

Peratusan terkumpul jangkitan tanpa gejala adalah kira-kira 46 peratus di Amerika Utara, 44 peratus di Eropah dan 28 peratus di Asia.

“Peratusan tinggi jangkitan tanpa gejala menyerlahkan potensi risiko penularan jangkitan tanpa gejala dalam komuniti,” tulis Dr Liu Min dan rakan sekerja di Universiti Peking, China.

Pegawai harus menyaring jangkitan tanpa gejala, dan mereka yang dikenal pasti harus diletakkan di bawah pengurusan yang serupa dengan jangkitan yang disahkan, termasuk kuarantin dan pengesanan kontak rapat, katanya. – Agensi


Zahid jangan sokong Anwar-DAP semasa menghadap Agong atau berdepan tentangan

Menjelang pertemuan Presiden UMNO menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara yang dijadualkan hari ini, pemimpin UMNO pelbagai peringkat memberi kata dua kepada Datuk Seri Ahmad Zahid Hamidi.

Zahid diingatkan jangan cuba membelakangi parti dan suara akar umbi dengan memberi sokongan kepada Ketua Pembangkang, Datuk Seri Anwar Ibrahim dan DAP walaupun kedua-duanya mempunyai hubungan sentimental antara cikgu dan anak murid.

Ahli Majlis Kerja Tertinggi (MKT) UMNO, Datuk Zahidi Zainul Abidin berkata Presidennya itu perlu memegang kepada keputusan yang dibuat semasa Perhimpunan Agung UMNO (PAU) 2020 lalu iaitu menolak kerjasama dengan Anwar dan DAP.

“UMNO daripada dulu memang NO Anwar dan NO DAP. Ramai kawan-kawan dalam UMNO semua tidak setuju, bukan saya seorang saja,” katanya kepada Agenda Daily apabila ditanya berhubung pertemuan wakil UMNO dengan Agong yang dijadualkan pada Jumaat.

Jelas Zahidi, UMNO perlu memelihara dan mengukuhkan hubungan kerjasama dengan Bersatu dan PAS tanpa perlu mencari alternatif untuk membentuk jajaran politik baharu yang dicanang Zahid sebelum ini, malah secara peribadi beliau menyatakan pendirian untuk tidak menyokong Anwar.

“Mereka semua nak supaya perkukuhkan apa yang ada ini, Bersatu dengan PAS. Tak payah nak ada jajaran baharu ke apa… Saya sendiri pun memang takkan sokong Anwar ini,” katanya.

Berhubung kononnya terdapat surat pengakuan bersumpah Ahli Parlimen UMNO yang menyokong kerjasama dengan Anwar, Zahidi berkata beliau tidak pernah menandatangani sebarang surat pengakuan yang didakwa wujud tersebut.

“Tidak ada pula saya dengar (Akuan Berkanun atau SD),” katanya lagi.

Sementara itu, seorang sumber yang juga Ketua UMNO Bahagian yang dihubungi Agenda Daily memberitahu sekiranya Zahid masih dengan cita-citanya untuk bersama Anwar dan DAP, ia bakal mengundang perpecahan lebih besar dalam parti.

“Kalau Presiden masih cuba-cuba mahu bekerjasama dengan Anwar dan DAP, silap-silap perpecahan lebih besar akan melanda UMNO.

“Sekarang pun sudah berpecah dan bayangkan jika Zahid masih cuba meneruskan langkah untuk bersama dengan Anwar ini dan DAP, UMNO akan menjadi lebih lemah dan akar umbi juga akan mula menyampah dengan pemimpin parti yang hanya pentingkan diri sahaja,” kata pemimpin akar umbi UMNO tersebut.

Jika Zahid melanggar keputusan parti dengan meneruskan juga hasrat untuk bersama Anwar dan DAP, sumber tidak menolak tentangan secara terbuka dan lebih kuat terhadap Zahid akan berlaku selepas ini.

“Tentangan lebih kuat terhadap Zahid dan kumpulan kecil yang bersekongkol dengan Anwar dan DAP tidak mustahil akan berlaku… sekarang akar umbi masih bersabar dan memberi peluang kepada Zahid untuk membetulkan keadaan tapi sekiranya masih berdegil jangan terkejut tentangan yang lebih kuat selepas ini,” katanya.

Pada Rabu, Yang di-Pertuan Agong memanggil wakil-wakil parti ke Istana Negara, ia bermula dengan pertemuan Perdana Menteri Tan Sri Muhyiddin Yassin, disusuli Anwar dan bekas Perdana Menteri Tun Dr Mahathir Mohamad dan beberapa pemimpin parti lain.

Pertemuan itu dijalankan bagi mendapatkan maklum balas mengenai usaha memerangi wabak Covid-19 sejak darurat diisytiharkan awal tahun ini.


PH perlukan UMNO saja untuk tarik undi Melayu, kata bekas pemimpin MIC

Bekas pemimpin MIC melihat keputusan parti komponen BN, MCA dan MIC yang menarik diri daripada menyertai pilihan raya negeri (PRN), bulan depan menunjukkan mereka tidak diperlukan kerajaan untuk menarik sokongan bukan Melayu.

Datuk S Sunther berkata keadaan itu menunjukkan Pakatan Harapan (PH) hanya memerlukan UMNO untuk menarik undi Melayu.

Katanya, komponen PH – DAP dan PKR yakin dapat menarik undi Cina dan India tanpa sokongan MCA serta MIC.

“Mungkin ini juga boleh menjadi suatu pernyataan bahawa undi India tidak penting di enam negeri (yang mengadakan PRN). PH hanya sangat memerlukan UMNO untuk memperoleh undi Melayu.

“Walau apa pun, keretakan yang nyata dilihat dalam kerajaan perpaduan berikutan keputusan MCA dan MIC (untuk tidak bertanding pada PRN). Mereka harus segera baiki keretakan itu jika mahu kekal teguh,” katanya, lapor FMT.

MCA hanya memperoleh 665,436 (4.29%) daripada 15.5 juta undi pada PRU15 November lepas, manakala MIC memperoleh 172,176 undi (1.11%).

Minggu lepas, MCA dan MIC mengumumkan tidak akan bertanding pada PRN di Selangor, Pulau Pinang, Negeri Sembilan, Kedah, Kelantan dan Terengganu yang dijadualkan 12 Ogos ini.

Mereka berkata, mereka mahu menumpukan usaha dan sumber untuk mengukuhkan parti bagi menghadapi PRU akan datang, yang dijangka diadakan menjelang 2027.

Sunther, yang meninggalkan MIC pada 2018 dan menyertai Warisan tahun lepas berkata tiada komponen mana-mana gabungan patut dilayan dengan teruk

“Mana-mana pihak yang dilayan dengan teruk mestilah akan mempertimbangkan untuk meninggalkan gabungan,” katanya.

Walaupun MCA tegas enggan menyertai Perikatan Nasional (PN), Sunther mengingatkan bahawa MIC masih belum menjawab pelawaan Ketua Pengarah Pilihan Raya PN, Datuk Seri Muhammad Sanusi Nor.


PRN Johor: KKM tak sedia saluran khas kepada pesakit Covid-19

Kementerian Kesihatan (KKM) hari ini menafikan menyediakan saluran khas mengundi Pilihan Raya Negeri (PRN) Johor bagi mereka yang positif Covid-19 sebagaimana tular dalam klip audio di media sosial.

Dalam satu kenyataan KKM juga berkata pihaknya tidak mengeluarkan sebarang arahan sebagaimana dakwaan di dalam klip audio itu.

Terdahulu, tular satu rakaman audio berdurasi 1.08 saat yang mendakwa kononnya mereka yang positif Covid-19 boleh mengundi dengan syarat perlu memaklumkan KKM mengenai butiran peribadi seperti nama, alamat dan nombor telefon.

Rakaman audio itu turut mendakwa kenderaan KKM yang lengkap dengan pakaian perlindungan diri (PPE) akan membawa pengundi yang positif Covid-19 pergi dan pulang dari pusat mengundi.

Menerusi klip audio itu, lelaki berkenaan juga meminta pesakit Covid-19 yang menghadapi masalah untuk menghubunginya menerusi laman media sosial berkenaan.

Sehubungan itu, KKM meminta orang ramai supaya mengabaikan rakaman audio yang tular tersebut.

“Kementerian Kesihatan Malaysia (KKM) tidak pernah mengeluarkan arahan seperti dalam rakaman audio ini untuk PRN Johor.

“Justeru, sila abaikan rakaman audio ini dan ikuti arahan MKN/SPR yang sedang berkuat kuasa,” kata kenyataan itu.

Berdasarkan arahan Majlis Keselamatan Negara (MKN) dan Suruhanjaya Pilihan Raya, individu yang bergejala seperti demam, batuk, sakit tekak atau susah bernafas tidak dibenarkan masuk ke premis dan hendaklah meninggalkan premis dengan segera.

Namun begitu, pengecualian untuk masuk ke premis yang digunakan untuk aktiviti pilihan raya diberikan kepada:

i. calon, pencadang dan penyokong semasa Hari Penamaan Calon;
ii. pengundi pada hari mengundi awal/hari mengundi; dan
iii. Ketua Tempat Mengundi (KTM) pada hari penjumlahan rasmi undi.

Maklumat lanjut boleh melayari http://sprinfo.spr.gov.my/


Hukuman penjara 14 bulan terhadap suri rumah curi Milo diketepikan

Seorang suri rumah yang dijatuhi hukuman penjara 14 bulan kerana mencuri dua peket Milo sebelum ini boleh menarik nafas lega apabila sabitan terhadapnya diketepikan.

Mahkamah Tinggi Kuala Terengganu membuat keputusan mengenepikan sabitan hukuman yang dijatuhkan terhadap Suhaini Mohd, 43, pada 5 Julai lalu oleh Mahkamah Majistret Marang.

Hakim Datuk Hassan Abdul Ghani membuat keputusan mengenepikan sabitan kes tersebut selepas hujahan pihak pendakwaan dan peguam tertuduh, Datuk Naran Singh serta mengarahkan kes tersebut disebut semula di Mahkamah Majistret Marang pada hari yang sama.

Peguambela, Naran berkata, pihaknya mendapati terdapat beberapa kecacatan dalam prosiding kes itu sebelum ini.

“Pertama, kesalahan lampau yang dikemukakan adalah tidak sah dari segi undang-undang dan kedua, ada ekshibit mereka (pihak pendakwaan) kemukakan tidak seharusnya dikemukakan,” katanya dipetik laporan Sinar Harian.

Semasa dibicarakan semula di Mahkamah Majistret Marang hari ini, Suhaini membuat pengakuan tidak bersalah selepas pertuduhan semula kes berkenaan dibacakan di hadapan Majistret Engku Nurul Ain Engku Muda.

Sejurus pengakuan tertuduh direkodkan, mahkamah menetapkan 6 September depan sebagai tarikh sebutan semula kes.

Selain hukuman kerana mencuri dua peket Milo, hukuman penjara selama 18 bulan atas dua kesalahan berkaitan penyalahgunaan dadah yang dihadapi tertuduh turut ditangguhkan.

Mahkamah kemudian membenarkan tertuduh diikat jamin sebanyak RM8,000 dengan seorang penjamin.

Suhaini sebelum ini dijatuhi hukuman penjara Mahkamah Majistret Marang setelah mengaku salah mencuri dua peket Milo pada Mei lalu.

Suhaini yang beralamat di Kampung Kuala Abang, Dungun didakwa melakukan kesalahan itu pada 25 Mei lalu di sebuah pasar raya di Marang.

Tertuduh sebelum ini mempunyai tiga rekod jenayah lampau berkaitan kesalahan sama iaitu dua kes pada tahun 2019 dan satu kes pada tahun lalu.


Tak perlu bangga Bajet besar bila berhutang untuk bayar hutang: Dr M

Mantan Perdana Menteri (PM) dua kali, Tun Dr Mahathir Mohamad menyifatkan kerajaan tidak perlu berbangga dengan peruntukan yang besar diumumkan dalam Bajet 2022 walhal hakikatnya terpaksa berhutang dan ia digunakan pula untuk membayar hutang yang perlu ditanggung sedia ada.

Dr Mahathir berkata peruntukan RM332 bilion yang besar diumumkan akan mengakibatkan hutang lebih besar akan ditanggung kerajaaan selepas ini, bahkan selepas ini kerajaan pada masa depan juga terpaksa menanggung beban hutang yang besar tersebut.

“Kita tidak perlu bangga dengan mengemuka belanjawan yang terbesar dalam sejarah negara. Lagipun ia menjadi besar kerana berhutang besar.

“Dan sebahagian dari wang yang akan dihutang akan diguna untuk bayar hutang, bukan sahaja oleh kerajaan semasa tetapi juga kerajaan-kerajaan yang akan datang kerana menghutang untuk bayar hutang tidak mengurang jumlah hutang,” katanya di Dewan Rakyat hari ini semasa perbahasan.

Daripada peruntukan RM332 bilion tersebut, Dr Mahathir mendakwa sebanyak RM98 bilion adalah hutang baharu kerajaan.

Sebelum ini, Ketua Audit Negara Datuk Nik Azman Nik Abdul Majid melahirkan kebimbangan terhadap keadaan kerajaan bergantung kepada pinjaman baharu untuk membiayai bayaran balik prinsipal pinjaman yang matang disifatkan sebagai membimbangkan.

Beliau berkata walaupun sijil ketua audit negara bagi 2020 telah dikeluarkan dengan status sijil bersih tanpa teguran, namun beberapa penegasan perkara telah diberikan termasuk isu hutang persekutuan.

“Separuh dari hutang baharu digunakan untuk membayar hutang yang telah matang, sepatutnya ia dibayar dengan lebihan hasil yang ada.

“Namun kita faham, pada 2020 negara menghadapi ancaman Covid-19 dan kerajaan terpaksa mengambil langkah membantu sistem kesihatan dan rakyat untuk menangani Covid-19,” katanya semasa sidang media di Parlimen minggu lepas.

Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat hari ini mendapati sejumlah RM98.058 bilion atau 50.4 peratus daripada keseluruhan RM194.555 bilion pinjaman baharu kerajaan digunakan untuk tujuan membayar balik prinsipal hutang bagi 2020.

Jumlah itu meningkat sebanyak RM15.335 bilion berbanding RM82.723 bilion pada 2019.

Justeru Nik Azman berkata pihaknya mengesyorkan perbelanjaan berhemah dan memastikan semua perbelanjaan pembangunan yang dibiayai dengan pinjaman perlu disempurnakan mengikut masa ditetapkan dengan kos yang munasabah tanpa ketirisan dan pembaziran.

Dalam pada itu, Dr Mahathir juga membangkitkan berhubung isu hutang yang besar ditanggung kerajaan melibatkan syarikat kontroversi ketika era bekas PM, Datuk Seri Najib Razak iaitu 1Malaysia Development Berhad (1MDB).

“Demikian duit yang dipercayai dicuri dibalikkan kepada pencuri. Konon pihak kerajaan tidak dapat cukup bukti yang duit-duit itu duit kerajaan dari 1MDB.

“Tetapi apakah si pencuri dapat bukti jelas yang menunjuk dari mana dia perolehi duit yang begitu banyak. Kononnya hadiah dari raja negara lain?” soalnya.

1MDB mempunyai hutang terkumpul berjumlah RM32 bilion setakat akhir Jun 2021, menurut laporan Tinjauan Fiskal dan Anggaran Hasil Kerajaan Persekutuan 2022 yang dikeluarkan minggu lalu.

Untuk rekod, syarikat pelaburan negara kontroversi itu dikaitkan dengan Najib yang juga terpalit dengan pendakwaan di mahkamah melibatkan salahguna kuasa dan penyelewengan.

Bernama melaporkan sejumlah RM12.8 bilion komitmen kewangan dan pembayaran hutang 1MDB telah dilunaskan oleh kerajaan atau Menteri Kewangan (Diperbadankan) (MKD) menerusi pinjaman dan pendahuluan setakat September lepas yang mencecah hampir RM10 bilion selain penggunaan Akaun Amanah.

Menurut laporan yang dikeluarkan oleh Kementerian Kewangan, baki terkumpul Akaun Amanah selepas mengambil kira pendapatan simpanan (hibah) adalah berjumlah RM15.3 bilion dan mampu membiayai obligasi 1MDB sehingga 2022.

Obligasi keseluruhan 1MDB berjumlah RM39.3 bilion merangkumi prinsipal sebanyak RM32.2 bilion dan faedah atau bayaran keuntungan atas pembiayaan (RM7.1 bilion).


Kenapa isu Zamani tak dibangkit empat tahun lalu, soal pendakwaan

Permohonan supaya Ketua Hakim Negara Tun Tengku Maimun Tuan Mat menarik diri daripada mendengar rayuan akhir Datuk Seri Najib Razak, sengaja dibuat untuk melengahkan masa, kata Pendakwa Raya ad hoc Datuk V Sithambaram.

Beliau berkata demikian ketika bangun menjawab hujahan peguam utama bekas Perdana Menteri itu, Hisyam Teh Poh Teik.

“Permohonan ini adalah mala fide (berkaitan dengan sesuatu tindakan atau keputusan yang berdasarkan niat yang buruk – Kamus Dewan Edisi Keempat).

“Dibuat untuk menangguhkan prosiding,” kata Sithambaram membantah permohonan itu.

Beliau berkata pihak pembelaan mungkin menemui catatan Facebook oleh Zamani Ibrahim empat tahun lalu.

Sithambaram menegaskan bahawa catatan Zamani muncul minggu lalu dan mempersoalkan mengapa pihak pembelaan hanya memfailkannya malam tadi tanpa menunjukkan kepada mahkamah.

Beliau mempersoalkan kenapa isu berkaitan Zamani itu tidak dibangkitkan dalam perbicaraan yang bermula empat tahun lalu sedangkan catatan individu itu dibuat pada 2018.

Sithambaram memetik kes di Australia di mana kenyataan santai yang dibuat oleh suami atau isteri tidak boleh dikatakan mempengaruhi kepentingan pasangan mereka.

“Sebagai orang biasa (orang yang sudah berkahwin), kita memang ada perbincangan… tetapi kita tidak pernah membenarkan ia mempengaruhi kita. Ia diada-adakan,” tambahnya.

Sithambaram berkata permohonan itu sengaja difailkan dan dibuat untuk menangguhkan keputusan perbicaraan itu.

Jika dibenarkan, beliau bertanya, apakah yang boleh menghalang pihak pembelaan daripada membuat permohonan serupa yang lain.

“Inilah yang terbaik dilakukan oleh peguam jenayah,” katanya.

Terdahulu, dalam afidavid sokongannya mendakwa terdapat hantaran di Facebook yang dimuat naik oleh seorang individu bernama Zamani Ibrahim pada 11 Mei 2018.

“Saya sesungguhnya percaya bahawa individu bernama Zamani Ibrahim adalah suami kepada Ketua Hakim Negara yang mengetuai panel hakim yang mendengar rayuan terakhir saya dalam kes SRC di Mahkamah Persekutuan,” menurutnya dalam afidavit itu.

Najib berkata perkembangan baharu itu amat membimbangkan dengan mengambil kira fakta bahawa Zamani secara jelas mempunyai pandangan yang negatif terhadap kepimpinan beliau di negara ini sebagai Perdana Menteri dan telah menyimpulkan bahawa beliau menyalur keluar dana-dana harta negara ke dalam akaun peribadinya.

Beliau juga berkata Zamani, sebagai suami Pengerusi panel hakim yang mendengar rayuan itu, mungkin mempengaruhi pemikiran Tengku Maimun terhadap tuduhan atas kebersalahannya.

“Saya selanjutnya menyatakan bahawa oleh kerana sifat hubungan suami-isteri mereka, adalah berkemungkinan bahawa pemikiran Pengerusi yang bijaksana mungkin telah terkesan tanpa disedari olehnya melalui sentimen-sentimen suami Yang Amat Arif Ketua Hakim terhadap saya,” katanya.


‘Tangguh RUU Anti Lompat Parti, MoU dengan pembangkang campak ke laut’

Jika pembentangan Rang Undang-Undang (RUU) Anti Lompat Parti ditangguhkan lagi, tidak bermakna lagi sudah perjanjian memorandum persefahaman (MoU) yang dimerterai sebelum ini antara pembangkang dan kerajaan.

Setiausaha Agung UMNO Datuk Seri Ahmad Maslan berkata ia bermakna kedua-dua belah pihak nampaknya sudah tidak ada kesepakatan dan tidak sehaluan, ia secara tidak langsung menunjukkan MoU yang ditandatangani Perdana Menteri Datuk Seri Ismail Sabri Yaakob sudah tidak relevan lagi.

“Apa guna MoU jika tidak sepakat untuk perkara sepenting Anti Lompat Parti? Ke laut lah MoU itu,” katanya dipetik dalam ciapan di Twitter.

Dalam pada itu, Ahmad berkata UMNO sudah membuat pendirian menyokong usul tersebut sebelum ini yang diputuskan semasa Perhimpunan Agung UMNO 2021.

“Dalam Perhimpunan Agung UMNO 2021 sebut kami sokong. Bukankah pindaan Perlembagaan lagi kuat dibanding hanya akta?” soalnya lagi.

Terdahulu, Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar mengesahkan penangguhan pembentangan RUU Anti Lompat Parti buat kali kedua.

Katanya, Kabinet bukan sahaja tidak mendapat kata sepakat, malah, tidak bersetuju dengan pembentangan RUU tersebut.

Untuk rekod pembentangan usul RUU tersebut sepatutnya berlangsung pada sidang khas 11 April ini selepas gagal dibawa semasa sesi Dewan Rakyat lalu.

Jika penangguhan ini sekali lagi berlaku, ia bermakna sudah dua kali RUU Anti Lompat Parti gagal dibawa untuk dibentangkan dalam dewan.


Hishamuddin bersih punyai kredibiliti untuk diangkat calon PM

Menteri Luar Negeri, Datuk Seri Hishammuddin Hussein disifatkan seorang yang memenuhi kriteria untuk diangkat sebagai calon Perdana Menteri daripada UMNO.

Penganalisis politik daripada Universiti Kebangsaan Malaysia (UKM) Prof Madya Dr Salawati Mat Basir berkata, selain itu ahli Parlimen Sembrong itu juga mempunyai imej yang bersih serta tidak terpalit dengan isu rasuah berbanding dengan pemimpin UMNO yang lain.

“Hishammuddin ketika ini pun kita nampak sangat berketerampilan sekali, memang betul dia berkebolehan, beliau juga fasih berbahasa Inggeris.

“Beliau juga tiada isu dan boleh dikatakan bersih, lagi satu kalau hendak jadi pemimpin negara ini kena bijaklah, sekarang posisi beliau di Kementerian Luar Negeri membawa beliau selepas ini kalau jadi Perdana Menteri mahir isu luar negeri, beliau pun kita lihat boleh buat kerja ,” katanya kepada Agenda Daily.

Beliau berkata demikian mengulas kenyataan Datuk Seri Mohamed Nazri Abdul Aziz yang menggesa supaya pemilihan UMNO dijalankan juga tahun ini untuk meletakkan Hishammuddin calon Perdana Menteri mewakili UMNO dalam pilihan raya umum nanti.

Bekas ahli Majlis Tertinggi UMNO itu berkata Hishammuddin perlu bertanding untuk merebut jawatan Presiden dan yakin beliau akan mendapat sokongan akar umbi memandangkan pengalaman luas dan kelayakannya sepanjang berada dalam pentas politik mahu pun kerajaan.

Mengulas lanjut Salawati berkata, selain itu, Hishamuddin juga dilihat seorang yang berjiwa rakyat dan suka merendah diri.

“Beliau wakil rakyat Sembrong pun melihat rakyatnya, isu-isu banjir diambil cakna olehnya, isu kemanusiaan juga dekat dihatinya tengok isu Palestin beliau banyak main peranan.

“Kalau hendak jadi PM kredibiliti dalam dan luar negara perlu ada dan beliau punyai itu,” katanya lagi.

Tambahnya, pengalaman luas Hishammuddin sebagai pemimpin UMNO yang bermula daripada bawah dan pernah menjawat pelbagai jawatan menteri penting juga memberi kelebihan kepadanya.

“Beliau naik sikit-sikit, naik satu anak tangga, pernah menjadi menteri-menteri penting seperti menteri pelajaran, pertahanan, belia dan sukan, dan lain-lain lagi,” katanya.

Mengulas lanjut, Salawati juga berkeyakinan Hishammuddin akan membawa sinar baharu kepada Malaysia sekiranya diangkat sebagai PM.

“Saya percaya beliau akan mengubah landskap negara kita, pentadbiran negara dan sebagainya,” katanya.

Difahamkan UMNO dijangka mengadakan pemilihan pada hujung tahun ini dan bukannya Jun. Bagaimanapun, penularan Covid-19 mungkin dijadikan alasan untuk menangguhkan pemilihan parti walaupun wujud desakan daripada pemimpin UMNO supaya ia disegerakan.

UMNO sebelum ini dikenali sebagai sebuah parti dominan dan secara tradisinya presiden UMNO akan menjadi perdana menteri.

Namun sehingga hari ini UMNO masih belum mencadangkan nama calon perdana menteri daripada parti itu.

Jawatan Presiden yang disandang Datuk Seri Ahmad Zahid ketika ini menjadi rebutan beberapa pimpinan lain, antara yang disebut-sebut menyertai perlumbaan untuk merebut jawatan Presiden adalah Timbalan Presiden UMNO, Datuk Seri Mohamad Hasan, Naib Presiden UMNO, Datuk Seri Ismail Sabri Yaakob dan Khairy Jamaluddin.

Bagaimanapun, pembaharuan dalam barisan kepimpinan masih tidak boleh dibuat sekiranya Zahid masih ingin mengekalkan kuasa sehingga pemilihan diadakan nanti.


Kelonggaran kepada penerima dua dos vaksin perlu bersyarat: KKM

Kementerian Kesihatan (KKM) mencadangkan kerajaan agar menjadikan beberapa prasyarat sebelum kelonggaran diberikan kepada individu yang telah melengkapkan dua dos suntikan vaksin Covid-19.

Antara ialah kadar vaksinasi yang diterima oleh rakyat perlulah tinggi supaya tidak berlaku peningkatan kes baharu secara mendadak, selain memastikan prosedur operasi standard (SOP) dipatuhi sepenuhnya.

Timbalan Ketua Pengarah Kesihatan (Penyelidikan dan Sokongan Teknikal), Datuk Dr Hishamshah Mohd Ibrahim berkata jika prasyarat itu dapat dilaksanakan baharulah beberapa kelebihan bagi individu yag telah melengkapkan dua dos boleh diberikan.

“Kadar pematuhan prosedur operasi standard (SOP) tertentu perlu dilaksana juga kerana varian yang sedia ada lebih mudah disebarkan dan lebih berjangkit.

“Jadi kita perlu laksana pemakaian pelitup muka, utamakan penjarakan fizikal dan sebagainya dan tidak berkumpul dalam satu kumpulan yang ramai.

“Bila prasyarat yang kita katakan ini telah dapat dilaksanakan, saya rasa akan dibuat pengumuman apakah jenis-jenis kelebihan yang diberi untuk mereka yang telah melaksana dua dos vaksinasi,” katanya pada sidang media khas KKM hari ini.

Dr Hishamshah berkata KKM masih membincang mengenai apakah bentuk kelebihan yang boleh diberikan kepada individu yang telah menerima dua dos vaksinasi.

Beliau berkata pelaksanaan kelonggaran kepada penerima lengkap vaksinasi tidak perlu dibuat secara terburu-buru dan kerajaan bersama KKM perlu mengambil pendekatan yang berhati-hati.

Katanya, Malaysia perlu mengambil iktibar daripada pengalaman negara-negara yang memberikan kelebihan kepada individu lengkap vaksinasi.

“Mereka beri kelebihan kepada individu yang dah melaksanakan dua vaksinasi ini tetapi bila mereka lihat kembali keputusan itu, mereka rasa kebenaran kelebihan ini diberikan terlampau awal.

“Disebabkan oleh beri kelebihan terlampau awal, mereka biarkan aktiviti sosial terlampau bebas dan sebagainya, mereka melihat peningkatan kes,” katanya.


Jepun isytihar darurat, Olimpik Tokyo diadakan tanpa penyokong

Perdana Menteri Jepun, Yoshihide Suga mengisytiharkan darurat susulan penularan jangkitan Covid-19 dalam negara itu semakin meningkat dan meletak syarat acara Sukan Olimpik di Tokyo diadakan tanpa kehadiran penyokong.

Suga memaklumkan langkah Darurat akan berkuat kuasa bermula pada Isnin depan sehingga 22 Ogos.

Pembukaan Sukan Olimpik yang akan berlangsung pada 23 Julai sehingga 8 Ogos ini akan berjalan mengikut prosedur operasi standard (SOP) yang sudah ditetapkan pihak berkuasa.

Suga memaklumkan langkah tersebut terpaksa dilaksanakan untuk “mencegah penyebaran Covid-19 yang semakin membimbangkan di seluruh negara”.

Pakar Penasihat Perubatan berpendapat sekiranya dalam tempoh hampir 2 minggu temasya Olimpik itu berlangsung tanpa penyokong, ia sekurang-kurangnya dapat mengurangkan risiko jangkitan baru melibatkan ribuan atlit dan pengawai yang bertugas.

Perbincangan lebih teliti akan diadakan pada Khamis atau Jumaat ini bagi menyelesaikan isu tersebut.

Selain itu, pihak penganjur Olimpik turut berpendapat untuk melarang kehadiran penonton dari luar negara dan menetapkan had kepada peminat sukan tempatan dengan kapasiti 50 peratus yang atau maksimum dengan kehadiran 10,000 penonton.

Presiden Jawatankuasa Olimpik Antarabangsa (IOC), Thomas Bach yang tiba di Tokyo hari ini bagi memantau persiapan terakhir dan beliau turut akan mempengerusikan perbincangan bersama Kerajaan Tempatan Tokyo dan Nasional bersama pengawai Paralimpik.

Keadaan darurat baru di Tokyo diumumkan selepas ibu negaranya mencatatkan 896 kes jangkitan baru pada hari ini, dan jumlah itu menunjukkan peningkatan yang hampir tinggi sejak pertengahan Mei lalu.

Jepun tidak menunjukkan peningkatan kes yang tinggi akibat gelombang kedua Covid-19 ini seperti di Indonesia dan Thailand tetapi kumulatif kes sudah melebihi 810,000 kes dengan mencatatkan 14,900 kes kematian.


Kes berprofil tinggi dikendalikan Sri Ram yang terkenal

Laporan Bernama

Bekas Hakim Mahkamah Persekutuan Datuk Seri Gopal Sri Ram memang dikenali ramai kerana pernah memberikan penghakiman penting lagi secara lisan dalam kes-kes besar yang berkaitan dengan perlembagaan, undang-undang am, undang-undang kontrak dan undang-undang industri.

Detik cemerlang Sri Ram, 79, muncul pada tahun 1994 apabila mendiang menjadi peguam pertama dari firma guaman swasta dilantik terus ke Mahkamah Rayuan yang baru ditubuhkan pada tahun berkenaan, dan mendiang tidak pernah berkhidmat sebagai pesuruhjaya kehakiman atau Hakim Mahkamah Tinggi.

Mendiang merupakan Hakim Mahkamah Rayuan selama 15 tahun sebelum bersara, dan sepanjang perjalanannya sebagai hakim, beberapa penghakimannya terus menarik perhatian ramai, dan menjadi tajuk perbincangan utama dalam bidang perundangan negara.

Pada 12 Julai 2007 Sri Ram yang merupakan hakim Mahkamah Rayuan, dalam penghakimannya berhubung kes melibatkan remaja berumur 17 tahun yang didakwa membunuh anak perempuan guru tuisyen, memutuskan bahawa penahannya mengikut perkenan Yang di-Pertuan Agong adalah bertentangan dengan perlembagaan.

Kes itu mengundang pandangan yang pelbagai oleh banyak pihak, apabila Sri Ram memutuskan bahawa Seksyen 92 (2) Akta Kanak-kanak 2001 adalah bertentangan dengan perlembagaan kerana ia memberi kuasa kepada pihak eksekutif untuk menjatuhkan hukuman kepada seorang kanak-kanak yang disabit dengan kesalahan membunuh.

Beliau berkata ia bertentangan dengan doktrin perasingan kuasa yang termaktub dalam perlembagaan negara.

Sri Ram memutuskan bahawa mahkamah mesti mempunyai kuasa eksklusif untuk menetapkan bahawa seseorang didapati bersalah membunuh dan kemudian menjatuhkan hukuman; dan ia tidak boleh hanya mensabitkan seseorang semata-mata tetapi menyerahkan tanggungjawab menjatuhkan hukuman kepada raja, pemerintah atau gabenor yang bertindak atas nasihat pihak eksekutif.

Pada 17 April 2009, Sri Ram juga membuat keputusan penting apabila membenarkan permohonan bekas jurulatih olahraga negara C. Ramanathan untuk menyemak keputusan awal Mahkamah Rayuan bertarikh 11 Julai 2008.

Beliau memutuskan bahawa Mahkamah Rayuan mempunyai bidang kuasa untuk menyemak rayuan, yang telah pun ditentukan, bagi mengelak dan membetulkan ketidakadilan terhadap satu pihak tertentu.

Beliau mengetepikan perintah Mahkamah Rayuan sebelum ini yang mengekalkan keputusan Mahkamah Sesyen yang mensabitkan Ramanathan dan menjatuhkan hukuman penjara empat tahun kerana mencabul dua atlet wanita bawah umur pada 1992.

Pada 19 Jan 2010, Sri Ram turut membuat keputusan dalam pertikaian undang-undang antara Lembaga Kemajuan Tanah Persekutuan (Felda) dan 354 peneroka Felda Kemahang di Tanah Merah, Kelantan berhubung pembayaran bagi buah kelapa sawit.

Dalam kes itu, Mahkamah Persekutuan yang terdiri daripada Ketua Hakim Negara Tun Zaki Azmi, Hakim Mahkamah Persekutuan Datuk Zulkefli Ahmad Makinudin dan Sri Ram, menolak permohonan Felda untuk merayu terhadap keputusan Mahkamah Tinggi Kota Baharu yang memerintahkan agensi itu membayar ganti rugi dan faedah RM7.8 juta kepada peneroka.

Selepas bersara pada tahun 2010, Sri Ram telah meneruskan kariernya sebagai peguam.

Sri Ram juga pernah mewakili perdana menteri Datuk Seri Anwar Ibrahim dalam beberapa kes mahkamah sebelum ini.

Beliau juga bertindak sebagai peguam kepada R. Kengadharan berhubung rayuannya bagi mencabar pengenaan levi pelepasan ke atas rakyat Malaysia yang melancong ke luar negara di Mahkamah Rayuan, dan rayuan Dr Syed Iskandar Syed Jaafar Al Mahdzar untuk mencabar pembubaran Parlimen.

Selain itu, Sri Ram turut mengetuai pasukan pembelaan dalam rayuan seorang kerani Sam Ke Ting terhadap sabitan dan hukuman penjara atas kesalahan memandu secara melulu yang menyebabkan kematian lapan remaja yang menunggang basikal diubah suai, yang biasa dikenali sebagai basikal lajak, di Mahkamah Rayuan.

Sri Ram juga dilantik sebagai ketua pasukan pendakwaan oleh Jabatan Peguam Negara dalam kes berprofil tinggi melibatkan bekas perdana menteri, Datuk Seri Najib Tun Razak, berhubung kes rasuah 1Malaysia Development Berhad (1MDB), serta kes meminda laporan audit melibatkan Najib dan bekas ketua pegawai eksekutif 1MDB Arul Kanda Kandasamy.

Beliau juga merupakan mengetuai pasukan oendakwaan dalam perbicaraan rasuah isteri Najib, Datin Seri Rosmah Mansor, melibatkan projek hibrid solar untuk 369 sekolah luar bandar di Sarawak, dan pengubahan wang haram.

Sri Ram meninggal dunia hari ini pada usia 79 tahun di sebuah hospital swasta di sini. Sri Ram telah dimasukkan ke unit rawatan rapi (ICU) sebuah hospital swasta di sini minggu lepas kerana jangkitan paru-paru.


Selepas dikecam hakim ‘memalukan negara’, Najib ungkit kes forex Dr Mahathir

Datuk Seri Najib Razak tidak dapat menahan kecaman hakim semasa keputusan dijatuhkan di Mahkamah Rayuan hari ini dan menunding skandal tukaran wang asing (forex) Tun Dr Mahathir Mohamad adalah lebih memalukan negara.

Bekas Perdana Menteri (PM) itu semasa sidang media selepas dijatuhkan hukuman mendakwa skandal forex semasa pentadbiran Dr Mahathir sebelum ini lebih teruk berbanding dengan kesalahan disabitkan terhadapnya.

“Bukankah itu lebih memalukan negara,” soal Najib dalam sidang media atas talian selepas Mahkamah Rayuan mengekalkan keputusan dia bersalah.

Malah, Najib juga mempertahankan semasa mentadbir negara sudah banyak kekayaan diciptanya, antaranya selama menjadi PM, aset negara berkembang daripada RM800 bilion kepada RM2 trilion.

“Saya telah cipta banyak kekayaan untuk negara ini,” katanya.

Terdahulu, Hakim Datuk Abdul Karim Abdul Jalil membidas tindakan Najib dalam kes SRC International Sdn. Bhd. (SRC) bukan perkhidmatan buat negara, sebaliknya memalukan Malaysia.

Najib nyata tersentap dengan kenyataan tersebut selepas Mahkamah Rayuan memutuskan sabitan hukumannya kekal hari ini.

Hari ini, panel tiga hakim sebulat suara menolak rayuan bekas Presiden UMNO itu untuk mengetepikan tujuh tuduhan penyelewengan dana SRC dan mengekalkan sabitan serta hukuman penjara dan denda dijatuhkan Mahkamah Tinggi Kuala Lumpur.

Mahkamah Rayuan mendapati Najib diberikan kuasa istimewa dalam SRC kerana peranannya sebagai PM ketika itu.

Bekas PM itu mendakwa dalam pembelaan, tindakannya adalah bagi kepentingan nasional.

“Ini bukan bagi kepentingan nasional seperti didakwa, ini adalah memalukan negara (National embarrassment),” kata Abdul Karim.

Abdul Karim berkata, Mahkamah Rayuan mendapati wang yang dipindahkan dalam akaun Najib adalah hasil daripada aktiviti haram dan perayu mengetahui mengenai kemasukan wang daripada dana SRC dalam akaunnya.

Najib, 68, memfailkan rayuan terhadap keputusan Mahkamah Tinggi Kuala Lumpur pada 28 Julai tahun lalu, yang menjatuhkan hukuman penjara 12 tahun dan denda RM210 juta ke atasnya selepas mendapati beliau bersalah atas tujuh tuduhan pecah amanah jenayah, pengubahan wang haram dan menyalahgunakan kedudukan, membabitkan RM42 juta dana SRC.

SRC ialah subsidiari kepada syarikat pelaburan strategik negara, 1Malaysia Development Berhad (1MDB).

Mahkamah Tinggi menjatuhkan hukuman penjara 10 tahun ke atas Najib bagi setiap tuduhan pecah amanah dan pengubahan wang haram (masing-masing tiga tuduhan) serta penjara 12 tahun dan denda RM210 juta atau penjara lima tahun, bagi tuduhan menyalahgunakan kedudukan.

Bagaimanapun, beliau hanya perlu menjalani hukuman penjara selama 12 tahun selepas hakim itu memerintahkan semua hukuman penjara berjalan serentak.


Isu tanah lapangan terbang, bekas MB Perak sedia beri kerjasama

Bekas Menteri Besar (MB) Perak Datuk Seri Ahmad Faizal Azumu bersedia untuk memberi kerjasama sepenuhnya kepada Suruhanjaya Pencegahan Rasuah Malaysia (SPRM) berhubung isu penjualan tanah cadangan pembinaan lapangan terbang antarabangsa di Seri Iskandar.

Ahmad Faizal yang juga Menteri Belia dan Sukan berkata tiada sebarang perkara yang hendak disembunyikan, malah SPRM diminta untuk menyiasat secara terperinci bagi mengetahui kebenaran penjualan tanah berkeluasan ratusan hektar itu kepada sebuah syarikat swasta, lapor Bernama.

“Saya tidak mahu komen perkara ini, saya dengar masih dalam siasatan SPRM jadi saya mohon SPRM siasat sedalam-dalamnya dan dedahkan kepada orang ramai akan kebijaksanaan para pemimpin kita dalam melakukan sesuatu keputusan,” katanya ketika ditemui pada sidang media selepas menghadiri Program Kembara Sahur Peja Bersama Fun Ride Riders di sini, hari ini.

Pada 18 April lepas, Pengarah SPRM Perak Datuk Mohd Fauzi Mohamad menjelaskan seramai 10 lagi individu termasuk bekas Exco kerajaan negeri dipanggil membantu siasatan SPRM berhubung isu itu selain pegawai Perbadanan Kemajuan Negeri Perak (PKNP), pegawai kerajaan negeri dan pegawai Pejabat Tanah dan Galian (PTG).

Sebelum ini, media melaporkan Pengerusi Parti Amanah Perak Datuk Asmuni Awi berkata penjualan tanah kepada syarikat swasta adalah di luar pengetahuan Exco kerajaan negeri ketika era pentadbiran Pakatan Harapan (PH).

Asmuni yang juga seorang daripada Exco kerajaan negeri di bawah pimpinan Ahmad Faizal ketika pentadbiran negeri diterajui PH mendakwa sepanjang menyandang jawatan itu, penjualan terbabit tidak pernah dibincangkan dalam mesyuarat Exco untuk diluluskan.

Terdahulu, MB Perak Datuk Seri Saarani Mohamad pula memaklumkan penjualan tanah itu dilakukan ketika di bawah pentadbiran PH kepada syarikat swasta untuk pembangunan bercampur di kawasan berkenaan.


Tiada krisis dalaman walaupun selepas Tajuddin disingkir: Mahdzir

UMNO tidak berdepan krisis dalaman walaupun dengan penyingkiran Ahli Parlimen Pasir Salak Datuk Seri Tajuddin Abdul Rahman daripada Majlis Tertinggi (MKT).

Naib Presidennya, Datuk Seri Mahdzir Khalid menafikan tindakan Presiden, Datuk Seri Ahmad Zahid Hamidi menyingkir Duta Besar Malaysia ke Indonesia itu bakal menimbulkan konflik dalaman dan dakwaan kononnya wujud puak tertentu dalam parti adalah tidak benar.

“Tidak ada apa-apa krisis. Kalau nak krisis, ia akan jadi puak.

“Jadi pasukan, itu barulah krisis. Ini tidak jadi puak apa-apa pun,” katanya dipetik laporan media.

Tajuddin yang disingkir digantikan tempatnya dengan pengikut Datuk Seri Najib Razak, Isham Jalil.

Pada mesyuarat MT Jumaat lalu, Perdana Menteri Datuk Seri Ismail Sabri Yaakob tidak hadir dan ia menimbulkan spekulasi berlakunya protes terhadap tindakan dikenakan ke atas Tajuddin yang diketahui sering membelanya dalam mesyuarat badan tertinggi parti itu.

Tajuddin digugurkan daripada MT UMNO pada Khamis lalu.

Zahid berkata pengguguran Tajuddin disebabkan tindak-tanduk beliau ketika mengkritik parti.


PAS akan tanding PRN Johor, tetap berunding dengan UMNO dan Bersatu

PAS akan berunding serta berbincang dengan UMNO, Bersatu dan rakan lain berhubung penyertaan parti itu dalam Pilihan Raya Negeri (PRN) Johor, kata Setiausaha Agungnya Datuk Seri Takiyuddin Hassan.

Beliau berkata perbincangan itu akan menentukan sama ada PAS menyertai PRN Johor secara kerjasama dengan rakan parti lain atau sebaliknya, menurut laporan Bernama.

“Bentuk macam mana kita nak memasuki PRN ini belum dimuktamadkan lagi. Malah sebagai sebuah parti senior di negara ini, kita tidak pernah tidak mengambil bahagian dalam pilihan raya umum mahupun pilihan raya negeri.

“Sama ada sedikit atau banyak (kerusi), PAS tetap menyertai, jadi saya kira untuk PRN Johor sekiranya benar-benar berlaku, saya memberi jaminan PAS akan menyertainya,” katanya hari ini.

Takiyuddin terdahulu menghadiri majlis pemberian sagu hati kepada Ahli Majlis Perbandaran Kota Bharu dan penghulu tanpa mukim kaum Tiong Hua di Pusat Khidmat Ahli Parlimen Kota Bharu hari ini.

Mengulas lanjut, Takiyuddin yang juga Menteri Tenaga dan Sumber Asli berkata rundingan antara PAS dengan parti lain mampu memberikan satu pilihan yang baik buat pilihan raya.

”Bagi PAS, pilihan raya adalah proses untuk memilih kepimpinan sama ada di peringkat negara ataupun negeri.

“Hasil pemilihan berkenaan akan mewujudkan kestabilan dalam negara dan juga dalam negeri kerana sekiranya berlaku ketidakstabilan politik, ia akan menyebabkan kesan yang buruk kepada negara, negeri dan juga rakyat,” katanya.

Beliau berkata PAS mahu suasana politik yang stabil sekali gus akan menstabilkan ekonomi dan aspek sosial.

Takiyuddin turut mengingatkan setiap kepimpinan di peringkat tinggi mahupun ahli agar menjaga kerahsiaan dan nama baik PAS serta tidak melakukan perkara yang merugikan kepentingan parti.

“Jadi semua pihak perlu berfikir sebelum melakukan sesuatu perkara termasuk mengeluarkan kenyataan… adakah ia memberi kebaikan kepada parti atau sebaliknya,” kata beliau.


Pecah amanah wang syarikat, seorang eksekutif akaun didakwa

Seorang eksekutif akaun wanita sebuah syarikat didakwa di dua buah Mahkamah Sesyen Ayer Keroh, Melaka hari ini atas enam pertuduhan pecah amanah berjumlah RM680,108.13.

Tan Siau Ling, 43, mengaku tidak bersalah terhadap tiga pertuduhan di hadapan Hakim Darmafikri Abu Adam dan tiga lagi di hadapan Hakim Mohd Sabri Ismail, menurut laporan Bernama.

Bagi tiga pertuduhan, dia dituduh memindahkan wang berjumlah RM293,249.28 ke dalam akaun peribadinya di sebuah premis di Jalan PM 5, Plaza Mahkota Melaka, di sini, antara 4 Julai 2019 hingga 23 Okt 2019.

Timbalan Pendakwa Raya Aliff Asraf Anuar Sharuddin memohon jaminan RM80,000 dengan seorang penjamin berserta syarat tambahan tertuduh menyerahkan pasport kepada mahkamah dan melapor diri di balai polis sebulan sekali.

Wanita itu yang tidak diwakili peguam merayu agar jaminan dikurangkan kerana tidak mempunyai wang.

Darmafikri menetapkan jaminan RM20,000 dengan seorang penjamin dan membenarkan syarat tambahan.

Bagi tiga pertuduhan lagi, Tan didakwa melakukan perbuatan sama membabitkan jumlah RM386,858.85 dengan memasukkan wang berkenaan ke dalam akaun peribadinya serta sebuah syarikat lain.

Dia dituduh melakukan perbuatan itu di tempat dan tarikh sama.

Pertuduhan mengikut Seksyen 408 Kanun Keseksaan dan boleh dihukum di bawah seksyen sama yang membawa hukuman penjara minimum satu tahun dan maksimum 14 tahun dan sebat dan denda.

Timbalan Pendakwa Raya Muhammad Nazrin Ali Rahim mencadangkan jaminan RM40,000 dengan seorang penjamin berserta syarat tambahan sama manakala tertuduh memohon jaminan dikurangkan atas alasan serupa.

Hakim Mohd Sabri menetapkan jaminan RM35,000 dan membenarkan syarat tambahan. Sebutan kes ditetapkan pada 18 Julai.


Jemaah haji 2021 bakal diwajibkan memiliki Kad Pintar Haji Arab Saudi

Jemaah haji mungkin diwajib menggunakan beberapa sistem teknologi, termasuk penggunaan kad pintar, yang bertujuan mempermudah prosedur ibadah itu sepanjang berada di Makkah dan Madinah.

Timbalan Menteri Haji dan Umrah Arab Saudi, Dr Abdulfattah bin Sulaiman berkata, kad pintar itu dihubungkan dengan semua rangkaian perkhidmatan yang disediakan untuk jemaah, seperti mengakses tempat tinggal, pengangkutan, hotel, dan ATM.

“Kad pintar itu juga boleh diguna untuk membimbing jemaah yang hilang mencari arah pulang ke hotrl, dan mengenal pasti tempat yang sesak,” katanya.

Kad Pintar Haji adalah kad penyulitan data dan standard yang disediakan untuk jemaah haji, yang mengandungi banyak maklumat dan perkhidmatan serta dihubungkan ke aplikasi telefon pintar.

Kad itu bergantung kepada teknologi komunikasi jarak dekat (NFC), yang menjadikan kad dapat dibaca melalui peranti layan diri seperti kios yang banyak disediakan di sekitar Tanah Suci.

Penggunaan kod bar memberikan maklumat yang relevan mengenai jemaah, termasuk menyimpan semua maklumat peribadi, perubatan dan tempat tinggal mereka.

Kad itu juga menyediakan akses ke pelbagai kemudahan, mengandungi kod QR untuk memuat turun aplikasi di telefon pintar, memberi petunjuk kepada jemaah haji ke kediaman mereka di Makkah, Madinah dan tempat suci lain, serta membantu mengurangkan umat Islam yang masuk untuk mengerjakan haji secara haram. – Agensi


Sasaran 50% populasi dewasa terima dos lengkap dicapai bulan ini

Malaysia berada di landasan yang tepat untuk mencapai sasaran 50 peratus penduduk dewasa melengkapkan dos suntikan vaksin pada bulan ini, demikian menurut Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar.

Khairy berkata PICK sudah mula menunjukkan hasil positif dengan sebanyak 12 juta dos vaksin telah diberikan setakat Julai lepas, menjadikan jumlah kumulatif dos vaksin yang diberikan sejak Februari hingga Jun mencecah lebih 8 juta dos.

“Purata kadar vaksinasi harian kita pada Julai mencecah hampir 400,000 melebihi sasaran iaitu 300,000. Kita bermula lewat sebulan berbanding negara maju seperti Australia, Jepun dan Korea Selatan, namun kita telah berjaya bergerak lebih pantas,” katanya lapor Bernama.

“Perkembangan di negara kita ini telah diiktiraf di peringkat antarabangsa dan kita berjaya merekodkan kadar vaksinasi harian melebihi setengah juta dos.

“Ini terbukti bahawa, isu kekurangan kapasiti, sumber daya atau kompetensi bukanlah penghalang kejayaan kita ini, tetapi sebaliknya ia disebabkan oleh bekalan vaksin yang tidak konsisten akibat ketidakadilan pengagihan vaksin COVID-19 oleh negara-negara tertentu yang turut dikritik oleh Pertubuhan Kesihatan Sedunia,” katanya lagi.

Menurut Khairy, PICK juga berjaya mencapai sasaran memastikan 100 peratus individu dewasa di Lembah Klang menerima sekurang-kurangnya suntikan satu dos vaksin, melalui Operasi Lonjakan Kapasiti atau Operation Surge Capacity yang melibatkan jumlah kadar purata vaksinasi harian sebanyak 235,000 dos sepanjang program berkenaan.

Oleh itu, beliau menzahirkan ucapan terima kasih kepada semua pihak yang terlibat dan berharap dapat melihat perubahan dalam bilangan kemasukan pesakit ke hospital dan kes kematian di Lembah Klang dalam tempoh beberapa minggu lagi apabila lebih ramai individu melengkapkan dua dos suntikan vaksin.

Khairy berkata, Malaysia kini telah mencapai lebih 40 peratus populasi dewasa yang menerima dua dos suntikan vaksin dan lebih 50 peratus jumlah populasi negara ini telah menerima sekurang-kurangnya satu dos vaksin, sementara 81 peratus daripada individu dewasa yang berdaftar telah menerima sekurang-kurangnya satu dos vaksin.

Dalam video tersebut, Khairy turut menyebut mengenai keberkesanan PICK di Labuan dengan 60 peratus daripada jumlah penduduknya telah melengkapkan suntikan vaksin, sementara Sarawak mencapai 56 peratus.

Oleh itu, sejak awal Julai lepas, pesakit Covid-19 di Unit Rawatan Rapi (ICU) telah berkurangan sebanyak 60 peratus di Sarawak dan hampir 100 peratus di Labuan, manakala data penting lain termasuk kematian dan kemasukan kes serius ke hospital juga menunjukkan trend yang menurun.

“Kita menyedari bahawa varian Delta tersebar luas di Sarawak dan Labuan, namun Alhamdulillah, vaksin telah mempunyai kesan yang diharapkan untuk mengurangkan tahap keparahan COVID-19,” katanya.

Khairy juga menggesa agar lebih ramai pekerja asing dan migran untuk mendapatkan vaksin dan PICK akan bekerjasama dengan badan bukan kerajaan untuk menyuntik vaksin kepada komuniti pelarian dengan vaksinasi mereka tidak lama lagi, manakala individu di penjara dan pusat tahanan juga akan divaksinasi dalam tempoh beberapa minggu lagi.

“Prestasi kita pada Julai amat memberangsangkan dan kita berada di landasan yang tepat untuk mencapai sasaran pada Ogos. Kita perlu bekerja keras untuk memastikan sebanyak mungkin individu divaksin secepat mungkin agar negara kembali pulih, rakyat dapat menjalani kehidupan normal dan aktiviti ekonomi dibuka semula dengan lebih giat.

“Saya tidak akan berhenti sehingga setiap individu dewasa melengkapkan dos suntikan vaksin mereka pada hujung Oktober ini. Itu adalah janji saya kepada anda. Saya harap saya dapat mencapainya,” katanya.


Kertas siasatan kes rogol penceramah bebas kepada pendakwa raya

Kertas siasatan membabitkan penceramah bebas yang disyaki merogol seorang remaja perempuan bawah umur dihantar ke pejabat Timbalan Pendakwa Raya untuk tindakan selanjutnya, hari ini.

Ketua Polis Kuala Lumpur Datuk Azmi Abu Kassim berkata kertas siasatan itu dirujuk untuk penelitian sebelum menunggu arahan lanjut daripada pihak pendakwaan, lapor Bernama.

“Kertas siasatan diserahkan kepada Timbalan Pendakwa Raya hari ini untuk semakan dan kami tunggu arahan seterusnya,” katanya kepada Bernama hari ini.

Pada 28 Julai lepas, Azmi dilaporkan berkata lelaki berusia lingkungan 30-an itu diserahkan kepada Kontinjen Perak selepas tempoh remannya tamat pada 27 Julai bagi siasatan kes di Kuala Lumpur.

Media sebelum ini melaporkan penceramah bebas itu ditahan di Ibu Pejabat Polis Daerah (IPD) Kuala Selangor pada 4.50 petang pada 18 Julai lepas dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

Berdasarkan siasatan awal, perkenalan antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas.

Setakat ini terdapat empat laporan polis membabitkan individu itu iaitu dua di Selangor dan masing-masing satu di Kuala Lumpur dan Perak.


Banyak syarikat baharu didaftar ketika pandemik – Wan Junaidi

Lebih banyak syarikat baharu yang didaftarkan berbanding jumlah syarikat ditutup pada tahun lepas meskipun ketika negara sedang berdepan pandemik Covid-19, kata Menteri Pembangunan Usahawan dan Koperasi Datuk Seri Wan Junaidi Tuanku Jaafar.

Wan Junaidi berkata hasil dapatan statistik Suruhanjaya Syarikat Malaysia (SSM) menunjukkan 437,769 syarikat baru telah didaftarkan, termasuk 131,139 syarikat dalam talian baharu berbanding 78,420 syarikat yang ditutup.

“Ini menunjukkan jika seseorang itu dinamik, dapat menyesuaikan dengan perubahan dan menggunakan teknologi, mereka akan berjaya. Bagi menjadi usahawan yang berjaya, mereka perlu membuat keputusan dengan segera dan dapat mengubah pelan apabila ia tidak lagi sesuai dan bersedia untuk merebut peluang baharu.

“Mereka yang mengguna pakai teknologi akan berkembang dan mereka yang sebaliknya, akan menghadapi kesukaran,” katanya dipetik dalam laporan Bernama.

Katanya kementerian dan agensinya akan membantu mewujudkan ekosistem yang kondusif untuk keusahawanan di Malaysia bagi berkembang maju.

“Tanpa mengambil kira kategori anda berada, apabila anda berjumpa kami, kami akan membimbing anda, memantau kemajuan anda dan memastikan anda mencapai kejayaan,” katanya.

Beliau berkata matlamat kementerian untuk melahirkan 100 jutawan setahun daripada kumpulan usahawan tempatan bukan hanya ‘cakap kosong’.

“Kami mempunyai pelan untuk mencapainya,” katanya.

Sejak pandemik Covid-19 melanda negara bermula Mac 2020 sehingga kini, banyak sektor perniagaan mengalami kesan apabila ada kilang dan perniagaan gulung tikar meskipun pelbagai pakej ransangan dilancarkan oleh kerajaan dalam membantu ekonomi terus bertahan.

Pelbagai pakej rangsangan dan langkah pemulihan ekonomi diperkenalkan kerajaan bagi memastikan rakyat dapat berdepan saat sukar ketika ini.


MoU Transformasi dan Kestabilan Politik tiada kaitan dengan UMNO

Keputusan Majlis Tertinggi (MT) UMNO untuk tidak meneruskan perjanjian persefahaman (MoU) dengan Pakatan Harapan (PH) tiada kena mengena langsung dengan kerajaan, sebaliknya ia adalah urusan Naib Presiden UMNO Datuk Seri Ismail Sabri Yaakob.

Setiausaha Agung DAP Anthony Loke malah menegaskan bahawa MoU berkenaan adalah persefahaman di antara PH dan Kerajaan Persekutuan, bukannya dengan pucuk kepimpinan UMNO.

“Keputusan MT UMNO untuk tidak meneruskan MoU dengan PH selepas 31 Julai 2022 adalah urusan di antara Ismail Sabri dengan partinya.

“Perlu ditegaskan bahawa MoU tersebut adalah persefahaman di antara PH dengan Kerajaan Persekutuan dan bukannya dengan pucuk pimpinan UMNO.

“Justeru, pihak kami tidak terikat dengan apa-apa keputusan Majlis Tertinggi UMNO,” katanya dalam kenyataan hari ini, sebagai mengulas keputusan MT UMNO tidak mahu MoU itu disambung.

Susulan itu, Ismail Sabri yang hanya Naib Presiden UMNO akur dengan keputusan berkenaan.

Mengulas lanjut Ahli Parlimen Seremban itu berkata sebarang keputusan dan isu berkenaan MoU tersebut perlu dibincangkan secara rasmi di antara Perdana Menteri mewakili Kerajaan Persekutuan yang ditadbir oleh pelbagai parti dengan pimpinan tertinggi PH.

“Terdapat juga percanggahan pendapat di kalangan parti-parti dalam blok kerajaan berkenaan garis masa MoU tersebut seperti yang dilaporkan oleh pihak media.

“Bagi PH, isu yang paling penting ialah pelaksanaan semua komitmen kerajaan yang termaktub dalam MoU terutamanya penggubalan Akta Anti Lompat Parti sebelum Parlimen dibubarkan,” katanya.

Loke berkata DAP dan PH telah bersiap sedia menghadapi sebarang kemungkinan termasuk pembubaran Parlimen pada awal Ogos akan datang.


Hakim tarik diri dengar rayuan saman Azeez terhadap Guan Eng

Hakim Mahkamah Rayuan Datuk Vazeer Alam Mydin Meera menarik diri daripada mendengar rayuan Datuk Seri Abdul Azeez Abdul Rahim terhadap keputusan Mahkamah Tinggi Pulau Pinang yang menolak samannya terhadap Lim Guan Eng.

Saman itu berkaitan pembinaan projek terowong dasar laut di Pulau Pinang, menurut laporan Bernama.

Hakim Vazeer Alam, yang mengetuai panel tiga hakim, berkata beliau memutuskan untuk menarik diri daripada mendengar rayuan itu kerana beliau mempunyai kaitan dengan pihak-pihak terbabit semasa beliau dalam bidang guaman.

“Oleh itu, kami menangguhkan perbicaraan hari ini ke tarikh lain yang akan ditetapkan kemudian oleh pendaftar,” kata hakim itu pada permulaan prosiding yang dijalankan secara maya.

Dua lagi hakim yang bersidang ialah Datuk Hadhariah Syed Ismail dan Datuk Seri Mariana Yahya.

Hari ini, mahkamah dijadual mendengar rayuan Ahli Parlimen Baling itu terhadap keputusan Mahkamah Tinggi Pulau Pinang pada 11 Dis 2020, yang menolak samannya terhadap bekas Ketua Menteri Pulau Pinang itu berhubung pembinaan projek terowong dasar laut Pulau Pinang.

Peguam Datuk Porres Royan mewakili Azeez manakala Lim diwakili N.Mureli pada prosiding hari ini.

Azeez telah memfailkan saman itu pada Mac 2018 yang mendakwa Lim, bekas Menteri Kewangan, telah mengeluarkan kenyataan fitnah semasa sidang akhbar di pejabat Ketua Menteri pada 28 Feb 2018 dan dalam satu majlis rumah terbuka Tahun Baharu Cina pada hari sama yang mengaitkan beliau dengan pembayaran RM3 juta sebagai yuran perundingan oleh pemaju projek terowong bawah laut itu.

Azeez mendakwa kenyataan itu telah mendapat liputan yang meluas dan diterbitkan dalam beberapa laman sesawang, laman berita elektronik serta akhbar-akhbar tempatan.

Beliau memohon ganti rugi am termasuk ganti rugi pampasan, teladan, ganti rugi tambahan, kos tindakan dan relif lain yang difikirkan sesuai oleh mahkamah selain injuksi bagi menghalang defendan daripada terus menerbitkan, membolehkan atau menyebabkan kenyataan-kenyataan menyinggung berkenaan diterbitkan.


Eropah berdepan peningkatan jangkitan cacar monyet: WHO

Bilangan kes cacar monyet di Eropah meningkat tiga kali ganda dalam tempoh dua minggu lalu, melepasi 4,500 kes dan kebanyakannya dikesan dalam kalangan mereka berumur 21 hingga 40 tahun, lapor Sputnik.

“Wilayah Eropah mewakili hampir 90 peratus daripada semua kes yang disahkan di makmal dan di peringkat global sejak pertengahan Mei, terdapat enam negara dan kawasan baharu – menjadikan jumlah keseluruhan kepada 31 – telah melaporkan kes cacar monyet,” kata Pengarah Serantau Pertubuhan Kesihatan Sedunia (WHO) untuk Eropah Hans Kluge dalam satu kenyataan pada Jumaat, menurut laporan Bernama.

Beliau berkata majoriti jangkitan dikesan melibatkan mereka berumur 21 hingga 40 tahun, dengan 99 peratus daripadanya lelaki, kebanyakannya pernah melakukan hubungan homoseksual.

Setakat ini, WHO belum menerima sebarang data mengenai kematian akibat jangkitan itu.


22 kematian di Selangor semalam, apa lagi kerajaan PKR buat?

Masih buta lagikah kerajaan PKR Selangor terhadap angka-angka jangkitan baharu dan jumlah kematian akibat Covid-19 di negeri itu yang sentiasa dikeluarkan oleh Kementerian Kesihatan Malaysia (KKM)?

Masih pekak lagikah kerajaan PKR Selangor terhadap suara-suara rakyat negeri itu yang menderita akibat Covid-19, sedang pemimpin peringkat negeri bercanggah pendapat?

Masih percaya lagikah kerajaan PKR Selangor kepada Pasukan Khas Covid-19 Selangor yang diketuai Ahli Parlimen Kuala Selangor, Datuk Seri Dr Dzulkefly Ahmad yang mengatakan kes jangkitan dan kematian di negeri itu masih rendah?

Atau kerajaan PKR Selangor sedang menunggu masa untuk menuding jari menyalahkan Kerajaan Pusat kerana kegagalan menangani penularan jangkitan Covid-19 di negeri itu dan negara?

Mengaku sebagai negeri terkaya di Malaysia, kekal menjadi penyumbang terbesar keluaran dalam negara kasar (KDNK) negara dengan 23.7 peratus pada 2019, kononnya berjaya menarik berbilion-bilion wang pelabur, tetapi dalam mendepani cabaran pandemik Covid-19, kerajaan negeri Selangor gagal.

Semalam, KKM mengumumkan 22 lagi kematian akibat Covid-19 di Selangor dan 2,163 jangkitan baharu. Sehari sebelumnya Selangor mencatatkan 10 kes kematian dan 2,277 jangkitan baharu.

Kewujudan pasukan khas Covid-19 tidak membawa apa-apa makna jika hanya pandai bercakap dan bermekap. Luaran dilihat cantik, tapi dalamannya masih membawa agenda politik kepartian.

Apabila ditegur, tidak boleh menerima kerana kononnya mereka ada pasukan petugas khas yang dianggotai ‘pakar-pakar’ yang hanya akan membuat cadangan dari bilik berhawa dingin, bukannya turun ke padang melihat sendiri situasi semasa.

Kini sudah ada suara-suara yang mendesak pasukan khas itu dibubarkan kerana bukan berfungsi untuk melawan jangkitan Covid-19 sebaliknya hanya pandai menyanggah langkah-langkah diambil oleh KKM.

KKM sudah mengatakan pandemik Covid-19 di Selangor semakin tenat, tetapi pasukan khas itu hanya berkata ‘tidak mengapa’, kadar kebolehjangkitan masih rendah berbanding negeri lain iaitu Kelantan dan Pahang.

Kenapa hendak dibandingkan dengan negeri lain?

Sebab itu, Dewan Muslimat PAS melihat kerajaan PKR Selangor seolah-olah tidak menghargai nyawa rakyatnya apabila membandingkan peratusan populasi penduduknya dengan negeri lain.

Timbalan Ketua Dewan Muslimat PAS Pusat, Dr Rosni Adam berkata tindakan membandingkan jumlah jangkitan dengan peratusan populasi penduduk di negeri berkenaan adalah keputusan yang tidak cermat.

“Setiap nyawa adalah penting tidak kira daripada populasi yang tinggi ataupun rendah. Malah, di kawasan populasi yang tinggi seperti Selangor, lagi membimbangkan kerana kadar jangkitan dan penularan yang tinggi dan cepat,” katanya.

Sekarang ini, Kerajaan Pusat telah menggerakkan pelan kontigensi untuk dilaksanakan di Selangor. Kenapa ada pelan kontigensi? Sebab keadaan sudah semakin gawat. Tidakkah ini pun tidak diketahui oleh kerajaan PKR Selangor dan Dr Dzulkefly?

Antara pelan kontigensi yang dilaksanakan termasuk menugaskan kakitangan kesihatan dari klinik yang kurang pesakit ke Pusat Penilaian Covid-19 (CAC), kata Menteri Kesihatan, Datuk Seri Dr Adham Baba.

Dr Adham berkata, Kerajaan Pusat akan memberi insentif khusus kepada mereka yang bertugas menangani kes-kes Covid-19, termasuk elaun.

Tidak bolehkah negeri sekaya Selangor turut membantu menghulurkan dana ehsan kepada petugas barisan hadapan? Berkongsi bayaran elaun bagi mengurangkan beban Kerajaan Pusat? Atau tidak boleh kerana berbeza parti memerintah?

Jangan biarkan rakyat mati kerana pemimpin bermain politik!


Presiden UMNO masih desak PM ikut ketetapan parti berhubung isu KWSP

Perdana Menteri Datuk Seri Ismail Sabri Yaakob sekali lagi diberi peringatan supaya mengikut ketetapan yang diputuskan parti berhubung isu pengeluaran caruman Kumpulan Wang Simpanan Pekerja (KWSP).

Jika sebelum ini Ketua Pemudanya Datuk Asyraf Wajdi Dusuki membangkitkan isu sama, terbaharu Presiden UMNO Datuk Seri Ahmad Zahid Hamidi pula mendesak Ismail Sabri supaya membenarkan pengeluaran KWSP seperti yang ditetapkan semasa mesyuarat Majlis Tertinggi (MT) sebelum ini.

“UMNO juga berharap kerajaan dapat mempertimbangkan permintaan rakyat agar dibenarkan pengeluaran kali terakhir caruman Kumpulan Wang Simpanan Pekerja (KWSP) secara ‘one-off’ sebanyak RM10,000 kerana rakyat benar-benar berhadapan dengan kesempitan hidup akibat pendemik Covid-19 bukan sahaja yang ditimpa dengan musibah banjir,” katanya dalam satu kenyataan.

Jelasnya, ia sejajar dengan ketetapan MT UMNO yang bermesyuarat pada 27 Ogos 2021 lalu.

Zahid dan Asyraf antara pihak yang terus memperjuangkan pengeluaran KWSP RM10,000 secara sekali keluar, lebih-lebih lagi apabila beberapa negeri dilanda musibah banjir.

Sebelum ini, Ismail Sabri menegaskan kecaman dan desakan individu tertentu berhubung isu pengeluaran i-Citra KWSP tidak akan memberi kesan kepadanya dalam meneruskan usaha membantu rakyat yang terjejas akibat bencana banjir.

Ismail Sabri tidak menamakan individu mendesaknya berhubung isu pengeluaran KWSP, namun diketahui umum Asyraf dan Zahid serta bekas PM, Datuk Seri Najib Razak yang lantang membangkitkan isu tersebut.

“… yang tidak berpuas hati, mengecam akan terus berasa begitu di media sosial. Masing-masing ada tugas masing-masing.

“Saya harap kita semua tidak terkesan dengan serangan yang dibuat kerana kita menjalankan tanggungjawab… biarkan.. dan (ini) tidak akan menyekat saya daripada terus bekerja,” kata Ismail Sabri.

Dalam pada itu, Ismail Sabri menekankan pentadbirannya memberi tumpuan kepada usaha mencari penyelesaian jangka panjang masalah banjir secara menyeluruh bagi mengurangkan risiko dan jumlah lokasi terjejas akibat bencana itu pada masa depan.

Jelasnya perkara itu menjadi agenda utama Jawatankuasa Pengurusan Bencana Pusat sebaik sahaja operasi pascabanjir selesai, dan ia melibatkan kerajaan negeri, kementerian dan agensi kerajaan serta pakar dalam bidang berkaitan khususnya dalam aspek pengairan dan saliran.

“Kita akan cari dan bincangkan apa sahaja modul yang sesuai digunakan untuk menyelesaikan masalah ini, dan jika ia tidak boleh dilaksanakan secara serentak di Malaysia, fokus akan diberikan di daerah atau kawasan berisiko tinggi banjir.

“Rancangan jangka panjang memerlukan kos yang besar tetapi ia membantu mengurangkan kos dikeluarkan kerajaan setiap kali banjir dan setakat ini, kita telah membelanjakan RM1.4 bilion untuk bantuan sahaja, dan jumlah ini dijangka bertambah kerana kita belum menerima laporan penuh kerosakan,” katanya lagi.


PM akan dengar cakap kita PRU-15 diadakan tahun ini juga, kata Zahid

Datuk Seri Ismail Sabri Yaakob akan mematuhi permintaan Barisan Nasional (BN) untuk membubarkan Parlimen bagi memberi laluan pilihan raya umum ke-15 (PRU-15) diadakan tahun ini juga, kata Pengerusinya, Datuk Seri Ahmad Zahid Hamidi.

Zahid berkata hasil perbincangan antara ‘top 5’ dalam UMNO, dijangkakan Perdana Menteri akan mendengar permintaan untuk tidak menunggu lama bagi mengadakan PRU-15 memandangkan beliau orang parti dan pasti akan mendengar cakap parti.

“Kita sudah bincang dengan ‘Top 5’ termasuk Perdana Menteri (PM) yang juga Naib Presiden UMNO, Datuk Seri Ismail Sabri Yaakob dan ini bacaan saya, pilihan raya pada tahun ini juga… bacaan PM, saya percaya beliau akan mendengar nasihat dan pandangan kita,

“Beliau (PM) orang parti dan sebagai pemimpin sudah pasti tahu masa sesuai kerana isu akan terus timbul dan direka yang mana pembangkang menjadikan budaya kebencian ditanamkan kepada parti kita,” katanya dipetik laporan BH.

Zahid terdahulu menyampaikan ucapan semasa penutup Konvensyen Wanita BN, di Pusat Dagangan Dunia Kuala Lumpur hari ini.

Ismail Sabri tidak menghadiri konvensyen hari ini, bagaimanapun ia turut dihadiri Presiden MCA, Datuk Seri Dr Wee Ka Siong dan Presiden MIC, Tan Sri SA Vigneswaran serta wakil parti komponen dan Friends of BN.

Untuk rekod, ‘top five’ merupakan lima pemimpin tertinggi dalam UMNO yang terdiri daripada Zahid, Timbalan Presiden Datuk Seri Mohamad Hasan dan tiga Naib Presidennya iaitu, Ismail Sabri, Datuk Seri Mahdzir Khalid dan Datuk Seri Khaled Nordin.

Spekulasi mengatakan berkemungkinan bajet akan dibentang lebih awal pada September dan Parlimen dibubarkan selepas selesai dibentang.

Persediaan awal juga sudah dimulakan Kementerian Kewangan untuk menyiapkan kertas pembentangan Bajet 2023, sekaligus memberi isyarat ia boleh dibentangkan pada bila-bila masa selepas berakhir sidang Dewan Rakyat pada bulan ini.

Selain itu, Suruhanjaya Pilihan Raya (SPR) juga difahamkan sudah menghantar memo dan memanggil sukarelawan untuk bertugas semasa PRU-15 depan, beberapa sukarelawan SPR yang bertugas semasa PRU-14 sebelum ini memberitahu sudah menerima makluman meminta mereka untuk bersedia dipanggil bertugas.

Senario satu lagi adalah sekiranya PRU-15 diadakan tahun depan, berkemungkinan masa yang sesuai adalah selepas sambutan Tahun Baharu Cina pada Januari.

Mengikut kalendar kebangsaan, sambutan Tahun Baharu Cina adalah pada 22 Januari 2023 dan berkemungkinan diadakan selepas tarikh tersebut, sama ada pada Februari atau Mac depan.

Namun, berdasarkan situasi semasa, kecenderungan PRU-15 diadakan lebih awal pada tahun ini semakin kuat, malah UMNO difahamkan sudah mengadakan perbincangan antara ‘top 5’ bagi memilih tarikh pembubaran Parlimen.


Kes baharu Covid hari ini naik sedikit

Jangkitan Covid-19 di seluruh negara hari ini (Rabu, 6 April) meningkat sedikit lagi apabila keseluruhannya mencatat 12,105 kes baharu, berbanding 12,017 pada Selasa.

Jumlah itu menjadikan kumulatif positif sejak kes pertama Covid-19 dikesan di negara ini pada Januari 2020 lalu meningkat kepada 4,280,591 kes.

Laporan Jabatan Kesihatan Negeri-Negeri malam ini menunjukkan sembilan negeri mencatat peningkatan jangkitan harian hari ini, tetapi semuanya tidak melepasi empat digit.

Negeri berkenaan ialah Negeri Sembilan, Perak, Pulau Pinang, Terengganu, Sarawak, Pahang, Melaka, Putrajaya dan Perlis.

Manakala tujuh negeri yang mencatat penurunan kes harian ialah Selangor, Kuala Lumpur, Johor, Kedah, Sabah, Kelantan, dan Labuan.

Berikut adalah pecahan kumulatif positif mengikut negeri sehingga 6 April 2022:

Maklumat lanjut akan dikemas kini pagi esok.


Adakah PM benarkan AG jumpa wakil Jho Low? Soal Guan Eng

Perdana Menteri Datuk Seri Ismail Sabri Yaakob diminta menjelaskan sama ada beliau membenarkan Peguam Negara (AG) Tan Sri Idrus Harun mengadakan perbincangan antara Jabatan Peguam Negara (AGC) serta agensi kerajaan lain, dengan peguam mewakili Low Taek Jho.

Pengerusi DAP Kebangsaan Lim Guan Eng ingin tahu sama ada keputusan untuk bertemu dengan wakil ahli perniagaan dalam buruan itu yang lebih dikenali sebagai Jho Low, dibuat atas inisiatif Idrus sendiri atau tidak, memandangkan banyak kementerian yang berkaitan dengan skandal 1Malaysia Development Berhad (1MDB) tidak menyedari pertemuan itu.

“Jika Ismail tidak mengetahui perkara itu, bolehkah Idrus bertindak secara bebas dalam perkara dasar yang begitu penting? Jika Ismail sedar dan membenarkan Idrus mengadakan pertemuan dengan wakil Jho Low, maka adakah Ismail mempunyai kuasa untuk berbuat demikian tanpa kelulusan Kabinet?

“Ismail mesti berterus-terang mengenai kecelaruan ini bagi mengelakkan spekulasi liar yang hanya akan menjejaskan tindakan berterusan bukan sahaja terhadap mereka yang bertanggungjawab dalam skandal 1MDB tetapi juga pemulihan aset kewangannya,” katanya menurut laporan MalayMail.

Guan Eng berkata Idrus jelas tidak layak untuk menjadi AG jika tidak mendedahkan maklumat lanjut pertemuan itu, dan sebaliknya memilih untuk membatalkan perjanjian dengan Jho Low.

“Daripada cuba menangkap Jho Low kerana dia terikat secara undang-undang dan dikehendaki berbuat demikian, Idrus telah memilih untuk membenarkan AGC bertemu wakil Jho Low.

“Membatalkan perjanjian dengan Jho Low tidak ada bezanya dengan memaafkan dan membebaskan Jho Low daripada jenayah dan peranannya yang merosakkan sebagai salah seorang dalang utama skandal kewangan 1MDB bernilai RM52 bilion, yang terbesar dalam sejarah global.

“Malaysia bukan sahaja akan menjadi objek memalukan, tetapi penjenayah yang terlibat dalam mencuri wang secara rasuah boleh terlepas daripada hukuman hanya dengan mengembalikan sebahagian daripada keuntungan yang diperoleh secara haram,” kata Guan Eng.

Menurut pertubuhan antirasuah Transparency International, kedudukan Malaysia dalam Indeks Persepsi Rasuah turun daripada 57 tahun lalu kepada 62 tahun ini.

Semalam, Guan Eng dan Pengerusi Biro Perundangan Kebangsaan DAP, Ramkarpal Singh mempersoalkan hubungan istimewa bekas Peguam Negara Tan Sri Mohamad Apandi Ali yang menjadi ‘broker’ antara AGC dan wakil Jho Low.

Apandi sebelum ini mengakui menjadi wakil perantara bagi Jho Low dengan kerajaan Malaysia dalam penyelesaian RM1.5 bilion bagi menutup pertuduhan dalam kes 1Malaysia Development Berhad (1MDB), bagaimanapun Pejabat Peguam Negara (AGC) semalam juga mengesahkan sudah menolak tawaran tersebut.

Guan Eng mendesak supaya Apandi mendedahkan hubungan istimewanya dengan Jho Low sehingga sanggup menjadi wakil perantara kepada ahli perniagaan dikehendaki itu.

“Adakah Mohamad Apandi Ali menjelaskan hubungannya dengan Jho Low selain menerangakan faedah yang diterima daripada hubungannya dengan Jho Low itu,” katanya.

Apa hubungan istimewa Apandi dengan Jho Low? soal DAP kepada bekas AG


Perbicaraan Najib bersabit kes 1MDB sambung Selasa depan

Kes pertuduhan rasuah dan pengubahan wang haram membabitkan dana RM2.3 bilion milik 1Malaysia Development Berhad (1MDB) yang dihadapi Datuk Seri Najib Razak akan bersambung perbicaraannya Selasa depan (29 Jun) di Mahkamah Tinggi Kuala Lumpur.

Timbalan Pendakwa Raya Ahmad Akram Gharib berkata kes melibatkan bekas Perdana Menteri itu sepatutnya ditetapkan untuk sambung bicara pada Isnin lepas (21 Jun) di hadapan Hakim Collin Lawrence Sequerah, namun ditangguh susulan pelaksanaan Perintah Kawalan Pergerakan (PKP) 3.0.

“Mahkamah sebelum ini menetapkan 28, 29 dan 30 Jun untuk sambung bicara. Tetapi, oleh kerana PKP 3.0 dilanjutkan hingga 28 Jun, maka perbicaraan akan bermula pada 29 Jun,” katanya lapor Bernama hari ini.

Peguam Najib, Wan Aizuddin Wan Mohammed dijangka meneruskan pemeriksaan balas saksi pendakwaan ke-10, Mohd Hazem Abdul Rahman, 49, bekas ketua pegawai eksekutif 1MDB, apabila perbicaraan bersambung nanti.

Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


PAS tegaskan sekali lagi sokongan kepada Muhyiddin, kerajaan PN

PAS sekali lagi menegaskan parti itu kekal mendukung kerajaan Perikatan Nasional (PN) dan kepemimpinan Tan Sri Muhyiddin Yassin sebagai Perdana Menteri Malaysia.

Timbalan Presiden PAS Datuk Seri Tuan Ibrahim Tuan Man dalam kenyataan hari ini berkata PAS juga akan terus komited untuk membantu rakyat yang terkesan akibat pandemik Covid-19 sekarang ini.

Menurutnya PAS juga memandang serius perkembangan terkini kemelut politik yang sedang berlaku dalam kerajaan sekarang ini dan sebarang pendirian PAS hanya akan dikeluarkan oleh Presiden dan Satiausaha Agung sahaja.

“Ketika ini PAS menegaskan untuk terus mendukung kerajaan Perikatan Nasional dan kepimpinan Tan Sri Muhyiddin Yassin serta bersama-sama memberi tumpuan bagi menangani penularan wabak Covid-19 melalui strategi Pelan Pemulihan Negara (PPN) yang sedang digerakkan oleh kerajaan.

“PAS juga akan terus komited untuk membantu rakyat yang terkesan dalam menghadapi keadaan yang sukar ini. Justeri, diharapkan seluruh rakyat Malaysia bersabar dan memberikan kerjasama ke arah usaha menangani Covid-19,” katanya.

Sementara itu, Presiden PAS, Datuk Seri Abdul Hadi Awang mengingatkan rakyat supaya berwaspada terhadap pemimpin-pemimpin dan parti politik yang berpegang kepada kaedah matlamat menghalalkan segala cara.

“Rakyat juga perlu sentiasa berwaspada terhadap bala tentera upahan khususnya media tajaan pihak asing yang memainkan peranan dengan bayaran upah yang semahal-mahalnya bagi menjayakan agenda mewujudkan kerajaan proksi yang boleh digunakan tanpa peduli rakyat yang menjadi korbannya,” katanya hari ini.


Sanggup jalan kaki lintas Tambak Johor sebaik sempadan dibuka

Ratusan rakyat Malaysia sanggup menunggu berjam-jam dan berjalan kaki melalui Tambak Johor untuk pulang bertemu keluarga masing-masing, menjelang tengah malam tadi apabila semua pintu sempadan negara dibuka setelah dua tahun ditutup.

Rakaman video tular di media sosial menunjukkan mereka sanggup berjalan kaki sepanjang 1.056 kilometer melintasi sempadan Singapura-Malaysia, yang dibuka sepenuhnya 12,01 tengah malam tadi.

Membakar semangat untuk merentas Selat Tebrau itu, mereka turut menyanyikan lagu Kebangsaan, Negaraku, sementara menunggu pintu sempadan dibuka secara rasmi setelah ditutup akibat penularan Covid-19.

Manakala, penunggang motosikal turut bersiap sedia sejam lebih awal di Pusat Pemeriksaan Woodlands sebelum sempadan dibuka.

Sementara itu, Bernama melaporkan ribuan rakyat Malaysia di Johor menunggu penuh detik pembukaan semula Tambak Johor, yang pernah disifatkan sebagai antara laluan darat tersibuk di dunia, tepat 12 tengah malam tadi.

Dua minit sebelum menjelang detik itu, kelihatan ramai orang berjalan kaki daripada arah Kompleks Kastam dan Imigresen (CIQ) Singapura menuju ke Malaysia, menyebabkan ramai yang sedang menunggu bersorak kegembiraan.

“Welcome back” dan “selamat kembali ke Malaysia”, antara dilaungkan mereka yang berkumpul di R&F Mall berdekatan dengan Tambak Johor, serta disambut dengan percikan bunga api.

Tambak Johor dan Lebuhraya Linkedua, yang sepi sepanjang pelaksanaan Perintah Kawalan Pergerakan (PKP) kembali ‘bernyawa’ selepas hampir dua tahun, dengan pembukaan sempadan negara bermula hari ini.

Suasana di sekitar Bandaraya Johor Bahru turut meriah, dengan orang ramai berkumpul bagi menunggu ketibaan ahli keluarga mereka dari Singapura, dan ada juga yang hadir hanya untuk merasai detik bersejarah itu.

Tinjauan Bernama mendapati, kenderaan yang keluar dari arah Singapura turut membunyikan hon, selain penumpangnya bersorak kegembiraan.

Mohd Fauzan Hafizi Rosli, 33, yang bekerja sebagai seorang juruteknik di republik itu sejak empat tahun lepas, menitiskan air mata sebaik ditanya mengenai perasaannya dapat kembali ke tanah air.

Pemuda berasal dari Kota Tinggi itu berkata beliau akhirnya dapat melepaskan kerinduan, selepas dua tahun tidak dapat bertemu anak dan isteri.

“Isteri tidak tahu pun saya balik, buat kejutan untuk dia, harap menjadilah kejutan saya ini…sudah lama saya tidak dapat berjumpa keluarga.

“Terima kasih buat kerajaan Malaysia dan Singapura, yang menjayakan pembukaan sempadan ini,” katanya ketika ditemui di CIQ Kompleks Sultan Abu Bakar (KSAB), Gelang Patah di sini.

Mohd Fauzan berkata lebih manis lagi, apabila kepulangan rakyat Malaysia bermula hari ini, adalah ketika umat Islam hampir menyambut bulan ramadan.

“Dah dua tahun beraya di negara orang, rasa sebak ada, terharu pun ada…tidak tahu macam mana hendak berjumpa dengan isteri dan anak,” katanya.

Pada 25 Mac lepas, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong menerusi kenyataan bersama memaklumkan, kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi, untuk merentas sempadan darat tanpa perlu menjalani kuarantin atau melaksanakan ujian Covid-19, termasuk ujian prapelepasan dan semasa ketibaan.


UMNO bantah senarai Kabinet Anwar?

Datuk Seri Anwar Ibrahim menangguhkan pengumuman senarai Jemaah Menteri kerajaannya sehingga jam 8.15 malam ini, setelah timbul beberapa bantahan daripada parti yang menganggotai Kerajaan PH-BN yang turut disertai UMNO dan DAP.

Sumber memaklumkan bahawa rundingan untuk beberapa portfolio masih diteruskan.

Terdahulu, ketika berucap di satu majlis di kawasan Parlimen Tambun, Perak, Anwar berkata beliau akan mengumumkan anggota Kabinet kerajaannya pada jam 5 petang ini.

Bagaimanapun, pengumuman itu ditangguhkan setelah ada bantahan daripada beberapa pihak berhubung kuota untuk Timbalan Perdana Menteri (TPM)dan menteri.

Difahamkan, UMNO turut membuat bantahan susulan rancangan Anwar bagi melantik beberapa bekas menteri daripada UMNO yang kalah pada Pilihan Raya Umum Ke-15 (PRU-15) lalu, untuk menjadi menteri.

Khabar angin mengatakan bekas Menteri Kesihatan Khairy Jamaluddin dan bekas Menteri Kewangan Datuk Seri Tengku Zafrul Tengku Abdul Aziz, disebut-sebut bakal dilantik untuk mengekalkan kerusi masing-masing.

Kedua-duanya dikatakan akan dilantik sebagai Senator bagi membolehkan mereka menjawat jawatan menteri.

Sumber sebelum ini berkata pegawai Dewan Negara sudah diarah membuat persediaan bagi membolehkan beberapa Senator yang akan dilantik sebagai menteri mengangkat sumpah.

Pada PRU-15 lalu, Khairy kalah dalam perebutan kerusi Parlimen Sungai Buloh, manakala Tengku Zafrul pula tewas di Kuala Selangor.

Anwar merancang melantik kedua-duanya menduduki kerusi Menteri Kesihatan dan Menteri Kewangan berdasarkan prestasi mereka sebelum ini, khususnya dalam menangani pandemik Covid-19 dan ekonomi negara.

Bagaimanapun, rancangan melantik Khairy menimbulkan rasa tidak puas hati beberapa pemimpin UMNO.

Pada PRU lalu, Presiden UMNO Datuk Seri Ahmad Zahid Hamidi mengakui tidak menyenaraikan Khairy sebagai calon kerana kononnya tiada kawasan Parlimen untuk beliau.

Bagaimanapun, Khairy mengambil inisiatif sendiri dengan menemui pemimpin MIC dan Pengerusi Badan Perhubungan UMNO Selangor Tan Sri Noh Omar, memohon diberikan kerusi Sungai Buloh kepadanya.